Yesu Kyerɛɛ Asomafo no Ahobrɛase Wɔ Twam no Ase | Yesu Asetena\nYESU NE ASOMAFO NO DII TWAM AFAHYƐ A ƐTWA TO\nƆHOHOROO ASOMAFO NO NAN HO DE YƐƐ ADESUADE MAA WƆN\nYesu somaa Petro ne Yohane maa wɔdii kan kɔɔ Yerusalem kɔyɛɛ Twam afahyɛ no ho ntotoe. Ɛno akyi no, Yesu ne asomafo du a aka no nso tĩĩ wɔn. Yesu ne wɔn resian Ngo Bepɔ no akɔ Yerusalem no, na esum reba. Ná Yesu rensan nkɔ Ngo Bepɔ no so bio kɔsi sɛ ɔbɛwu asɔre.\nBere a wɔduu Yerusalem no, wɔde wɔn ani kyerɛɛ baabi a wɔbɛdi Twam afahyɛ no. Ná efie no yɛ abansoro, enti wɔforo kɔɔ ɛdan kɛseɛ bi mu wɔ soro, na wɔhuu sɛ wɔasiesie hɔ kamakama retwɛn wɔn. Ná Yesu rehwɛ saa da yi kwan enti ɔkaa sɛ: “Mepɛ paa sɛ me ne mo bɛdi twam yi ansa na mahunu amane.”—Luka 22:15.\nKane no, sɛ wɔredi Twam afahyɛ no a, na wɔmfa kuruwa a nsa wom mfa obiara anim, nanso akyiri yi deɛ, wɔfirii ase yɛɛ saa. Enti Yesu gyee kuruwa no baako bɔɔ mpae, na ɔkaa sɛ: “Monnye yei na momfa mma obiara; na mese mo sɛ, ɛfiri nnɛ rekorɔ no merennom bobesa bio kɔsi sɛ Onyankopɔn ahennie bɛba.” (Luka 22:17, 18) Ná wei nyinaa kyerɛ sɛ Yesu wuo abɛn.\nWɔgu so redi Twam no ara, biribi sii. Yesu sɔree, na ɔyɛɛ biribi a obiara nhwɛ kwan. Ɔyii n’atade nguguso guu hɔ faa mpopaho, na ɔsaa nsuo guu ade mu. Saa bere no, sɛ obi nya hɔho a, na ɔhwɛ ma wɔhohoro ɔhɔho no nan ho. Ɛbɛyɛ sɛ nkoa na na wɔtaa ma wɔyɛ saa adwuma no. (Luka 7:44) Afahyɛ no ase deɛ, na Yesu ne asomafo no nko ara na ɛwɔ hɔ, enti Yesu na ɔyɛɛ saa adwuma no. Anka asomafo no baako bɛtumi ayɛ saa adwuma no, nanso wɔn nyinaa yii wɔn ani. Mpaninie ho akasakasa a na akɔ so wɔ wɔn ntam no nti na na obiara mpɛ sɛ ɔbɛyɛ saa adwuma no anaa? Yɛnnim deɛ, nanso Yesu fii ase hohoroo wɔn nan ho no, wɔn ani wui.\nBere a Yesu duu Petro so no, Petro kaa sɛ: “Worenhohoro me nan ho da.” Yesu buaa no sɛ: “Sɛ manhohoro wo nan ho a, wonni kyɛfa biara me mu.” Ntɛm ara na Petro kaa sɛ: “Awurade, ɛnyɛ me nan ho nko, na mmom me nsa ho ne me tirim nso ka ho.” Ɛbɛyɛ sɛ asɛm a afei Yesu kae no yɛɛ no nwonwa. Ɔkaa sɛ: “Deɛ wadwareɛ no, ɛnhia no hwee sɛ ne nan ho a ɔbɛhohoro, ɛfiri sɛ ne ho nyinaa afi. Mo ho afi, nanso ɛnyɛ mo nyinaa.”—Yohane 13:8-10.\nYesu hohoroo asomafo 12 no nyinaa nan ho; Yuda Iskariot mpo, ɔhohoroo ne nan ho bi. Yesu wiei no, ɔhyɛɛ n’atade nguguso kɔtenaa pono no ho. Afei ɔkaa sɛ: “Moahunu deɛ mayɛ mo yi? Mofrɛ me ‘Ɔkyerɛkyerɛfoɔ’ ne ‘Awurade,’ na ɛyɛ ne kwan so sɛ moka saa, ɛfiri sɛ meyɛ saa. Na sɛ me a meyɛ Awurade ne Ɔkyerɛkyerɛfoɔ ahohoro mo nan ho a, ɛsɛ sɛ mo nso mo mu biara hohoro ne yɔnko nan ho. Na magya mo nhwɛsodeɛ sɛ sɛdeɛ mayɛ mo no, mo nso monyɛ saa ara. Nokorɛ, nokorɛ, mese mo sɛ, akoa nsene ne wura, na saa ara na deɛ wɔasoma no nsene onii a ɔsomaa no no. Sɛ monim yeinom na moyɛ a, mo ani bɛgye.”—Yohane 13:12-17.\nNea Yesu yɛe no yɛ ahobrɛase ho adesuade kɛse! Wama n’akyidifo ahu sɛ ɛnsɛ sɛ wɔhwehwɛ mpaninie na wɔhwɛ kwan sɛ afoforo bɛsom wɔn. Mmom, ɛsɛ sɛ wɔsuasua Yesu. Ɛno nso nkyerɛ sɛ wɔsɔre a na wɔrehohoro nkurɔfo nan ho kɛkɛ. Nea ɛkyerɛ ne sɛ ɛsɛ sɛ wɔnya ahobrɛase na wɔsom obiara.\nBere a Yesu ne asomafo no redi Twam afahyɛ no, dɛn na ɔka de kyerɛɛ sɛ ne wuo abɛn?\nAdɛn nti na ɛyɛ nwonwa sɛ Yesu mmom na ɔhohoroo asomafo no nan ho?\nAsomafo no nan ho a Yesu hohoroe no, adesuade bɛn na ɛwom?\nPetro—Osuaa Bɔne Fafiri Fii Ne Wura Hɔ


诗篇 33 CCB - Nnwom 33 AKCB\n1Momfa ahurusi nto dwom mma Awurade, mo atreneefo,\nɛfata sɛ wɔn a wɔteɛ no yi no ayɛ.\n2Momfa sanku nkamfo Awurade;\n3Monto dwom foforo mma no.\nMomfa nimdeɛ mmɔ sanku no na monteɛ mu ahurusi so!\n4Awurade asɛm teɛ na ɛyɛ nokware\nodi nokware wɔ nea ɔyɛ nyinaa mu.\n5Awurade dɔ treneeyɛ ne atɛntrenee.\nNʼadɔe a ɛnsa da no ahyɛ asase so ma.\nnʼanom home so na wɔnam yɛɛ ɔsoro asafo.\n7Ɔka po nsu boa ano kuw;\nna ɔde bun sie nea hɔ dɔ.\n8Momma asase sofo nyinaa nsuro Awurade;\nna wiasefo nyinaa mfa nidi mma no.\n9Ɔno na ɔkasa ma ɛbaa mu\nna ɔhyɛ ma egyinaa pintinn.\n10Awurade sɛe amanaman no nhyehyɛe;\nɔma adesamma nsusuwii yɛ ɔkwa.\n11Nanso Awurade nhyehyɛe tim hɔ daa,\nne koma mu botae wɔ hɔ ma awo ntoatoaso.\n12Nhyira ne ɔman a ne Nyankopɔn ne Awurade,\nnnipa a oyii wɔn sɛ nʼagyapade no.\n13Awurade hwɛ adesamma nyinaa fi ɔsoro.\n14Ofi nʼatenae hwɛ wɔn a wɔte asase so nyinaa.\n15Ɔno ne nea ɔbɔɔ wɔn nyinaa koma,\nna osusuw nea wɔyɛ nyinaa ho.\n16Ɛnyɛ ɔhene asraafo dɔm kɛse na ebegye no;\nɔkofo biara nni hɔ a ofi nʼahoɔden mu guan.\n17Ɔpɔnkɔ mu ahotoso yɛ ɔkwa wɔ nkwagye mu;\n18Nanso Awurade ani wɔ wɔn a wosuro no no so,\nwɔn a wɔwɔ anidaso wɔ ne dɔ a ɛnsa da no mu,\n19sɛ obegye wɔn afi owu mu\nna wama wɔatena nkwa mu wɔ ɔkɔm bere mu.\n20Yɛde anidaso twɛn Awurade;\nɔyɛ yɛn boafo ne yɛn nkatabo.\n21Ne mu na yɛn koma di ahurusi,\nefisɛ yɛde yɛn ho to ne din kronkron no so.\n22Ma wʼadɔe a ɛnsa da no ntena yɛn so, Awurade,\nsɛnea anidaso a yɛwɔ wɔ mu no te.\nAKCB : Nnwom 33


Me ne me yere Tabitha; yɛrekɔkyerɛkyerɛ nkurɔfo Bible no\nAndreas Golec anom asɛm\nƆMAN A OFI MU: GERMAN DEMOCRATIC REPUBLIC\nKAN NO: NÁ OGYE DI SƐ ONYANKOPƆN NNI HƆ\nWɔwoo me wɔ akuraa bi a ɛwɔ Saxony. Saa bere no na ɛwɔ kan German Democratic Republic (GDR). Ná me fie yɛ anika paa. Ná asomdwoe wɔ hɔ, na na yɛdodɔ yɛn ho nso. M’awofo tetee me yiye sɛnea ɛbɛyɛ a menya suban pa. Ná GDR de Komunis amammu na ɛyɛ adwuma wɔ ɔman no mu. Enti na nnipa a wɔwɔ Saxony no mfa nyamesom nyɛ hwee. Me deɛ, na migye di sɛ Onyankopɔn nni hɔ. Efi me mmofraase kosi bere a midii mfe 18 no, na nsusuwii mmienu bi agye m’adwene, enti ɛno na na mede bɔ me bra. Baako ne sɛ Onyankopɔn nni hɔ. Nea ɛto so mmienu ne Komunis nsusuwii.\nAdɛn nti na na m’ani gye Komunis amammu ho? Efisɛ na wogye di sɛ nnipa nyinaa yɛ pɛ, na saa na na me nso misusuw. Afei nso na misusuw sɛ ɛsɛ sɛ wɔkyɛ ɔman no agyapade nyinaa pɛ, sɛnea ɛbɛyɛ a obi rennya sika bebree mmoro so, na obi nso nni hia buburoo. Enti mekɔdɔm Komunis mmabun kuw bi. Bere a midii mfe 14 no, nkrataa a nkurɔfo atu agu no, mede me bere dodow no ara sesaw de yɛɛ ade foforo. Nnipa a wɔwɔ Aue no ani gyee nea na meyɛ no ho araa ma kurom hɔ mpanyimfo no mpo bɔɔ m’aba so. Ɛwom sɛ saa bere no na meda so ara yɛ abofra deɛ, nanso me ne GDR amanyɔkuw mpanyimfo no bi bɔe. Ná ɛyɛ me sɛ mede nneɛma pa asi m’ani so, na me daakye nso deɛ, asi me yiye awie.\nNanso me wiase nyinaa dan butuwii a na menhwɛ kwan. Afe 1989 no, wodwiriw Berlin Ɔfasu no gui, na Komunis kuw ahorow a ɛwɔ Europe Apuei nyinaa gye gui. Nea edidii so bae no, ɛmaa obiara ho dwiriw no. Ankyɛ na mihuu sɛ, sɛɛ na nsisi abu so wɔ GDR no mu. Ɛho nhwɛso ne sɛ, nnipa a na wonnye Komunis amammu ntom no, na wɔmfa wɔn nyɛ hwee. Adɛn nti na ɛbaa saa? Ɛnyɛ yɛn ara Komunisfo yi na yese nnipa nyinaa yɛ pɛ no? Komunis amammu no, na wɔde redaadaa yɛn anaa? Wei too me adwinnwen.\nMesesaa nea na asi m’ani so no, na mede m’adwene sii nnwonto ne mfoniniyɛ so. Afei mekɔɔ nnwom ho sukuu, na na m’ayɛ m’adwene sɛ mɛtoa so wɔ suapɔn mu. Nea na esi m’ani so ara ne sɛ mɛbɔ nnwom na mayɛ mfonini. Ntetee pa a wɔde maa me wɔ me mmofraase no nyinaa, metow kyenee baabi. Nea na ehia me ara ne sɛ mɛgye m’ani. Ebi ne sɛ na meyɛ mmaasɛm. Nanso nnwom oo, mfoniniyɛ oo, ɔbrabɔne oo, emu biara antew m’adwinnwen no so. Wohwɛ mfonini a na meyɛ no mpo a, wubehu sɛ na ehu bi hyɛ me mu. Ná midwen ho sɛ, nneɛma bɛkɔ sɛn daakye? Enti dɛn koraa na mede m’asetena bɛyɛ?\nAkyiri yi, bere a minyaa me nsɛmmisa ho mmuae no, me ho dwiriw me. Anwummere bi, na mene me sukuufo te sukuu hɔ rebɔ daakye ho nkɔmmɔ. Ná Mandy * nso ka sukuufo no ho, na na ɔyɛ Yehowa Danseni. Saa anwummere no, ababaa yi maa me afotu bi a nyansa wom paa. Ɔkaa sɛ: “Andreas, sɛ wopɛ sɛ wunya asetenam nsɛmmisa ne daakye ho nsɛm a ɛhaw wo no ho mmuae a, ɛnde to wo bo ase hwehwɛ Bible mu yiye.”\nNá m’adwene yɛ me mmienu mmienu, nanso na mepɛ sɛ minya me nsɛmmisa no ho mmuae. Enti misii gyinae sɛ mɛhwehwɛ Bible no mu. Mandy ne me susuw asɛm a ɛwɔ Daniel ti 2 no ho, na nea mekenkanee no yɛɛ me nwonwa. Ɛka wiase tumidi anaa aban bi a ebedidi so aba ho asɛm. Ná saa aban ahorow yi benya wiase so tumi de abesi yɛn bere yi so. Mandy kyerɛɛ me Bible nkɔmhyɛ ahorow bi nso a ɛfa yɛn daakye ho. Afei deɛ, na merenya me nsɛmmisa no ho mmuae ara ne sa! Nanso hena na ɔkyerɛw saa nkɔmhyɛ no? Na hena paa na obetumi aka daakye ho asɛm ama abam saa? Anaasɛ ebetumi aba sɛ Onyankopɔn wɔ hɔ ampa?\nMandy yɛɛ nhyehyɛe maa Horst ne ne yere Angelika ne me suaa Bible. Ná wɔyɛ Adansefo, na wɔboaa me ma metee Onyankopɔn Asɛm no ase yiye. Ankyɛ koraa na mihuu sɛ Yehowa Adansefo nko ara ne nyamesom kuw a wɔtaa bɔ Onyankopɔn din Yehowa no. Afei nso, wɔkyerɛkyerɛ nkurɔfo ma wɔyɛ saa. (Dwom 83:18; Mateo 6:9) Mibehui sɛ Yehowa Nyankopɔn ama nnipa anidaso sɛ wobetumi atena asase so daa wɔ paradise. Dwom 37:9 ka sɛ: “Wɔn a wɔtwɛn Yehowa no, wɔn na wobenya asase no adi.” Obiara a ɔde nea Bible aka bɛbɔ ne bra ma asɔ Onyankopɔn ani no, obetumi anya saa anidaso yi bi. Saa asɛm yi kaa me koma paa.\nNanso, na ɛyɛ den ma me sɛ mɛsesa m’abrabɔ ma ɛne Bible no ahyia. Esiane sɛ na nnwonto ne mfoniniyɛ ama madi me mmere pɛn nti, na mibu me ho dodo. Wei nti, na ɛho hia sɛ midi kan sua ahobrɛase. Bio nso, na ɛnna fam mma me koraa sɛ megyae me brabɔne no. Wɔn a wɔyere wɔn ho sɛ wɔde nea Bible kyerɛkyerɛ bɛbɔ wɔn bra no, Yehowa nya wɔn ho abotare, ohu wɔn mmɔbɔ, na ɔte wɔn ase. M’ani sɔ wei paa!\nEfi me mmofraase kosi bere a midii mfe 18 no, nea na agye me ti ara ne Komunis nsusuwii, ne adwene a ɛne sɛ Onyankopɔn nni hɔ. Nanso efi bere a midii mfe 18 no, mede Bible no abɔ me bra ama asakra me. Daakye ho adwinnwen a na ahyɛ me so no, ɛto twae ma me ho bae me. Afei ɛma mibehuu nea ɛsɛ sɛ mede m’asetena yɛ. Afe 1993 no, mebɔɔ asu bɛyɛɛ Yehowa Danseni. Afe 2000 no, mewaree Yehowa Danseni baa mmɔdenbɔfo bi a yɛfrɛ no Tabitha. Yɛde yɛn bere dodow no ara kyerɛkyerɛ afoforo Bible no. Yehyia nnipa pii a wɔn nso wɔ Komunis nsusuwii na wonnye nni sɛ Onyankopɔn wɔ hɔ. Sɛ mekyerɛ wɔn sɛnea wobehu Yehowa a, ɛma m’ani gye paa.\nMifii ase sɛ mene Yehowa Adansefo resua ade no, m’awofo ani annye ho koraa. Nanso wɔn ankasa ahu sɛ, efi bere a mede me ho bɔɔ Adansefo no, m’abrabɔ ayɛ papa. Seesei deɛ, wɔkenkan Bible no na wɔkɔ Kristofo nhyiam a Yehowa Adansefo yɛ no. Ama m’ani agye paa.\nAfotu a Bible de ma awarefo no, me ne Tabitha de yɛ adwuma, enti ama yɛn aware asɔ. Afotu baako a ɛne sɛ mma obiara mfi ne yɔnko akyi no, yɛadi so ama yɛn aware agyina.—Hebrifo 13:4.\nSeesei deɛ, nea ebesi daakye mmɔ me hu bio, na asetenam nsɛmmisa biara nhaw me bio. Ɛyɛ me dɛ sɛ meka Yehowa Adansefo a wɔwɔ wiase nyinaa no ho. Yɛte sɛ abusua a asomdwoe ne baakoyɛ wɔ yɛn ntam. Saa abusua yi mu deɛ, yɛn nyinaa bu yɛn ho sɛ yɛyɛ pɛ. M’asetenam nyinaa, wei na na migye di. Nea na merehwehwɛ ara ni.\nHwɛ sɛ asɛmmisa bi ho mmuae bɛtumi aboa wo anaa.\nƐyɛɛ Dɛn na Nkwa Baeɛ?\nAdɛn nti na nyansahufoɔ pii nnye nni sɛ nkwa fi adannandie mu?


Asomafo Nnwuma 22 | Intanɛt So Bible| Wiase Foforɔ Nkyerɛaseɛ\nAsomafo Nnwuma 22:1-30\nPaul yii n’ano wɔ nnipadɔm no anim (1-21)\nPaul ma wohui sɛ ɔyɛ Romani (22-29)\nWɔmaa Sanhedrin no behyiaam (30)\n22 “Mmarima, anuanom ne agyanom, muntie me mma minyi m’ano nkyerɛ mo.”+ 2 Bere a wɔtee sɛ ɔrekasa akyerɛ wɔn wɔ Hebri kasa mu no, ɛma wɔyɛɛ komm koraa. Na ɔkae sɛ: 3 “Meyɛ Yudani+ a wɔwoo me Tarso a ɛwɔ Kilikia,+ nanso Gamaliel+ na ɔkyerɛkyerɛɛ me* wɔ kurow yi mu sɛnea ɛbɛyɛ a medi agyanom Mmara so pɛpɛɛpɛ.+ Na mebɔɔ Onyankopɔn adwuma ho mmɔden sɛnea mo nyinaa moyɛ nnɛ yi.+ 4 Wɔn a wɔnam Ɔkwan yi so no, metan wɔn ani, na mema wokum wɔn. Mekyekyeree mmarima ne mmea nyinaa, na mema wɔde wɔn guu afiase,+ 5 na ɔsɔfo panyin no ne mpanyimfo bagua no nyinaa di ho adanse. Wɔn ara nkyɛn nso na migyigyee nkrataa kɔmaa anuanom a wɔwɔ Damasko no, na na menam kwan so rekɔkyere wɔn a wɔwɔ hɔ no aba Yerusalem ama wɔatwe wɔn aso. 6 “Bere a menam kwan so a mereyɛ adu Damasko, bɛyɛ prɛmtobere* no, prɛko pɛ na hann kɛse bi hyerɛn fii soro twaa me ho hyiae,+ 7 na mitwa hwee fam. Ɛnna metee sɛ nne bi rebisa me sɛ: ‘Saul, Saul, adɛn nti na woretan m’ani?’ 8 Mibuae sɛ: ‘Ɛyɛ wo hena, Owura?’ Na ɔka kyerɛɛ me sɛ: ‘Ɛyɛ me Nasaretni Yesu a woretan m’ani no.’ 9 Mmarima a wɔka me ho no huu hann no, nanso wɔante asɛm a onipa no ne me kae no. 10 Ɛnna mekae sɛ, ‘Awurade, menyɛ dɛn?’ Na Awurade ka kyerɛɛ me sɛ: ‘Sɔre, kɔ Damasko, na biribiara a wɔahyɛ ato hɔ sɛ yɛ no, wɔbɛka akyerɛ wo wɔ hɔ.’+ 11 Nanso esiane sɛ na hann no hyerɛn paa nti, na minhu hwee. Ɛno nti, wɔn a me ne wɔn nam no na esusoo me nsa de me kɔɔ Damasko. 12 “Ná ɔbarima bi wɔ hɔ a wɔfrɛ no Anania. Ɔyɛ ɔbarima a osuro Nyankopɔn na odi Mmara no so, na na Yudafo a wɔtete hɔ nyinaa bɔ no din pa. 13 Saa ɔbarima no baa me nkyɛn, na obegyinaa me ho. Ɛnna ɔka kyerɛɛ me sɛ: ‘Onua Saul, san hu ade!’ Na ɛhɔ ara memaa m’ani so, na mihuu no.+ 14 Ɔkae sɛ: ‘Yɛn agyanom Nyankopɔn ayi wo sɛ hu n’apɛde, na hu ɔtreneeni no,+ na te nsɛm a ɔde n’ano ka, 15 efisɛ nea woahu na woate no, wo na wubedi ho adanse akyerɛ nnipa nyinaa ama no.+ 16 Enti adɛn na woretwentwɛn wo nan ase? Sɔre, ma wɔmmɔ wo asu, na bɔ ne din+ ma ɛnhohoro wo bɔne.’+ 17 “Na bere a mesan baa Yerusalem+ a merebɔ mpae wɔ asɔrefi hɔ no, minyaa anisoadehu, 18 na mihuu Awurade sɛ ɔreka akyerɛ me sɛ: ‘Ma wo ho nyɛ hare, na fi Yerusalem ntɛm, efisɛ me ho adanse a wudi no, wɔrennye ntom.’+ 19 Na mekae sɛ: ‘Awurade, wɔn ankasa nim yiye sɛ, na miwurawura hyiadan mu kɔkyere wɔn a wogye wo di no gu afiase hwe wɔn;+ 20 na bere a wɔrehwie wo dansefo Stefano mogya agu no, na migyina hɔ bi, na mepenee so, na mehwɛɛ wɔn a wɔrekum no no ntaade nguguso so.’+ 21 Nanso ɔka kyerɛɛ me sɛ: ‘Kɔ, efisɛ mɛsoma wo akɔ aman a ɛwɔ akyirikyiri mu.’”+ 22 Nkurɔfo no tiee no ara kosii sɛ ɔkaa saa asɛm no. Ɛnna wɔmaa wɔn nne so kae sɛ: “Kum saa ɔbarima yi fi asaase so, na ɔmfata sɛ ɔtena ase!” 23 Na wɔteɛteɛɛm totow wɔn ntaade gui, na wotuu mfuturu guu mframa mu.+ Ɛno nti, 24 ɔsahene no kae sɛ wɔmfa Paul mmra asraafo asoɛe hɔ, na ɔkae sɛ wɔmmɔ no mmaa nkosi sɛ ɔbɛka nea wayɛ, sɛnea ɛbɛyɛ a obehu ade pɔtee a ama wɔreteɛteɛm gu Paul so saa no. 25 Na bere a wɔtwee Paul mu a wɔrebɛbɔ no mmaa no, obisaa ɔsraani panyin a ogyina hɔ no sɛ: “Mmara ma kwan sɛ mobɔ Romani* mmaa bere a wommuu no fɔ anaa?”*+ 26 Bere a ɔsraani panyin no tee eyi no, ɔkɔɔ ɔsahene no nkyɛn kɔbɔɔ no amanneɛ, na obisaa no sɛ: “Dɛn na wopɛ sɛ woyɛ yi? Hwɛ, ɔbarima yi yɛ Romani.” 27 Enti ɔsahene no baa Paul nkyɛn bebisaa no sɛ: “Ka kyerɛ me, woyɛ Romani?” Ɛnna ɔkae sɛ: “Yiw.” 28 Ɔsahene no kae sɛ: “Sika kɛse paa na mede tɔɔ saa hokwan yi bɛyɛɛ ɔman ba.” Ɛnna Paul kae sɛ: “Me de, wɔde woo me.”+ 29 Enti ntɛm ara, mmarima a anka wɔrebɛyɛ Paul ayayade ama waka nea wayɛ no twee wɔn ho fii ne ho. Bere a ɔsahene no hui sɛ Paul yɛ Romani, ɛnna ɔde nkɔnsɔnkɔnsɔn agu no no, ɔbɔɔ hu.+ 30 Bere a ade kyee no, na ɔpɛ sɛ ohu dekode pɔtee a enti Yudafo no abɔ Paul sobo no. Enti ɔsan no, na ɔmaa asɔfo mpanyin no ne Sanhedrin no nyinaa behyiaam. Afei ɔde Paul sianee, na ɔma okogyinaa wɔn mfinimfini.+\n^ Anaa “wɔkyerɛkyerɛɛ me wɔ Gamaliel nan ase.”\n^ Anaa “bɛyɛ awia 12.”\n^ Anaa “Roma man ba.”\n^ Anaa “bere a wonnii n’asɛm anaa?”\nAsomafo Nnwuma 22


KENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Latvian Lingala Lithuanian Luganda Luo Macedonian Malagasy Malay Malayalam Maltese Marathi Maya Mongolian Nepali Norwegian Nyaneka Nzema Otetela Pangasinan Papiamento (Aruba) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tamil Tatar Telugu Thai Tigrinya Tshiluba Tsonga Tswana Turkish Twi Ukrainian Umbundu Vietnamese Wayuunaiki Xhosa Yoruba Zulu\nOwusɔre—Anidaso a Ɛwɔ Hɔ Ma Awufo\nOwusɔre ho bɔhyɛ a ɛwɔ Bible mu no, wugye di anaa? * Sɛ yɛn ho nnipa a wɔawuwu resan aba nkwa mu ama yɛne wɔn atena a, anka hwɛ sɛnea ɛbɛyɛ anigye. Nanso dɛn na ɛkyerɛ sɛ biribi saa betumi asi? Momma yɛnhwɛ nea Yesu Kristo asomafo no yɛe na ama yɛanya asɛmmisa no ho mmuae.\nNá asomafo no gye di paa sɛ owusɔre bɛba. Dɛn na ɛmaa wogye dii? Ma yɛnka nneɛma abien pɛ ho asɛm. Nea edi kan, na wɔn gyidi no wɔ nnyinaso, efisɛ na wɔanyan Yesu ankasa afi awufo mu. Yesu nyan fii awufo mu no, asomafo no huu no; afei oyii ne ho adi kyerɛɛ “anuanom bɛboro ahanum bere koro mu.” (1 Korintofo 15:6) Afei sɛnea Nsɛmpa anan no kyerɛ no, nnipa bebree gyee Yesu wusɔre no dii na wɔannye ho akyinnye.—Mateo 27:62–28:20; Marko 16:1-8; Luka 24:1-53; Yohane 20:1–21:25.\nNea ɛtɔ so abien no, anyɛ yiye koraa no, asomafo no de wɔn ani hui sɛ Yesu anyan nnipa basaa afi awufo mu. Onyanee obi wɔ Nain, onyanee obi nso wɔ Kapernaum, ɛnna onyanee obi wɔ Betania. (Luka 7:11-17; 8:49-56; Yohane 11:1-44) Nea Yesu nyanee no wɔ Betania no, yɛaka ho asɛm dedaw wɔ Ɔwɛn-Aban yi mu; abusua a wɔn ho nipa wui no, na Yesu bɛn wɔn paa. Ma yɛnhwehwɛ saa asɛm no mu nkɔ akyiri kakra.\n“Wo nua no bɛsɔre.” Saa na Yesu ka kyerɛɛ Marta a na ne nuabarima Lasaro awu nnanan no. Saa bere no, Marta ante Yesu asɛm no ase, enti ɔkae sɛ: “Minim sɛ . . . ɔbɛsɔre.” Nanso na ɛyɛ no sɛ daakye na ne nua no bɛsɔre. Yesu ka kyerɛɛ no sɛ, “Mene owusɔre ne nkwa,” na afei onyanee ne nua no fii awufo mu. Wo de, hwɛ sɛnea Marta ho bedwiriw no afa!—Yohane 11:23-25.\nBere a Lasaro wuu nnanan no, ɛhe na ɔkɔe? Lasaro sɔree no, wanka biribiara a ɛkyerɛ sɛ nnanan a owui no, ɔkɔɔ baabi. Ná ɔkra a enwu biara nhyɛ Lasaro mu a efii ne mu kɔɔ soro. Yesu nyanee Lasaro no, ɛnyɛ sɛ na Lasaro wɔ soro regye n’ani wɔ Onyankopɔn nkyɛn na ɔkɔtwee no fii hɔ baa asase so. Ɛnde nnanan a Lasaro wui no, ɛhe na na ɔwɔ? Asɛm no ara ne sɛ, na wada wɔ adamoa mu.—Ɔsɛnkafo 9:5, 10.\nHyɛ no nsow sɛ Yesu kae sɛ obi wu a, wobetumi asan anyan no te sɛ obi a wada. Ɔkae sɛ: “‘Yɛn adamfo Lasaro ada, na merekɔ hɔ akonyan no.’ Ɛnna asuafo no ka kyerɛɛ no sɛ: ‘Awurade, sɛ wada de a, ɛnde ne ho bɛyɛ no den.’ Yesu de, na ne wu ho asɛm na ɔreka. Nanso wosusuwii sɛ ɔreka nna ho asɛm. Enti afei de, Yesu ka kyerɛɛ wɔn pen sɛ: ‘Lasaro awu.’” (Yohane 11:11-14) Yesu san de Lasaro nkwa maa no bio de no maa n’abusuafo. Akyɛde kɛse paa na Yesu de maa saa abusua no!\nYesu wɔ asase so no, nkurɔfo a onyanee wɔn fii awufo mu no kyerɛ sɛ daakye sɛ ɔbɛyɛ Onyankopɔn Ahenni no so hene a, ɔbɛyɛ nea ɛkyɛn saa koraa. * Sɛ Yesu tena soro di asase so hene a, nnipa a wɔadeda wɔ adesamma adamoa mu nyinaa no, obenyan wɔn aba nkwa mu bio. Ɛno nti na ɔkae sɛ: “Mene owusɔre” no. Wuhu sɛ wo ho nnipa a wɔawuwu asɔre aba nkwa mu bio a, hwɛ sɛnea w’ani begye! Awufo a wɔbɛsɔre aba no nso ɛ? Wɔn nso ani begye papaapa!—Luka 8:56.\nWuhu sɛ wo ho nnipa a wɔawuwu asɔre aba nkwa mu bio a, hwɛ sɛnea w’ani begye!\nGYIDI BƐMA YƐANYA DAA NKWA\nYesu ka kyerɛɛ Marta sɛ: “Obiara a onya me mu gyidi no, sɛ owu mpo a, ɔbɛba nkwa mu; na obiara a ɔte ase a onya me mu gyidi no renwu da.” (Yohane 11:25, 26) Wɔn a Yesu benyan wɔn wɔ ne mfirihyia apem ahenni no mu no, sɛ wonya ne mu gyidi a edi mu nko ara de a, wobetumi atena ase daa.\n“Obiara a onya me mu gyidi no, sɛ owu mpo a, ɔbɛba nkwa mu.”—Yohane 11:25\nBere a Yesu kaa saa nsɛm a ɛka koma no wiei no, obisaa Marta sɛ: “‘Wugye eyi di?’ Ɔka kyerɛɛ no sɛ: ‘Yiw, Awurade; migye di sɛ wone Kristo, Onyankopɔn Ba . . . no.’” (Yohane 11:26, 27) Wo nso ɛ? Wopɛ sɛ wunya owusɔre no mu anidaso te sɛ Marta? Ade a edi kan a ehia sɛ woyɛ ne sɛ wubesua ade ahu nea Onyankopɔn abɔ ne tirim sɛ ɔbɛyɛ ama adesamma. (Yohane 17:3; 1 Timoteo 2:4) Saa adesua no bɛma woanya gyidi. Adɛn nti na womma Yehowa Adansefo mmɛkyerɛ wo nea Bible kyerɛkyerɛ wɔ saa asɛm yi ho? Wɔn ani begye ho sɛ wɔne wo bɛbɔ owusɔre anidaso a ɛyɛ anigye no ho nkɔmmɔ. ▪\n^ nky. 2 Hwɛ asɛm a ɛwɔ nhoma yi kratafa 6 a wɔato din “Nnipa Wu a na Ɛnsae!”\n^ nky. 9 Owusɔre ho bɔhyɛ a ɛwɔ Bible mu no, wopɛ ho nsɛm pii a, hwɛ nhoma a wɔato din Dɛn na Bible Kyerɛkyerɛ Ankasa? no ti 7. Yehowa Adansefo na wotintimii. Wubehu nso wɔ www.jw.org.


Ɔkwan a Wɔfa So Nya Anigye—Da Ɔdɔ Adi\nNNIPA HIA ƆDƆ. Sɛ ɔdɔ nni aware, abusua, anaa adamfofa bi mu a, ɛrentumi nnyina da. Enti yebetumi aka sɛ yehia ɔdɔ na ama yɛn ani agye na yɛannya adwenemyare biara. Nanso sɛ yɛka ɔdɔ a, ɛkyerɛ sɛn?\nƆdɔ a yɛreka ho asɛm wɔ ha yi nyɛ ɔdɔ a ɛwɔ ɔbarima ne ɔbea ntam, ɛwom sɛ ɛno nso ho hia de. Mmom no ɛyɛ ɔdɔ a ɛkɔ akyiri, na ɛka obi ma ofi ne komam dwen afoforo yiyedi ho, na ɔde wɔn yiyedi di ne de kan. Ɛyɛ ɔdɔ a egyina Bible nnyinasosɛm so, nanso ɛno nkyerɛ sɛ anigye ne nkate nnim.\nBible kyerɛkyerɛ ɔdɔ mu fɛfɛɛfɛ sɛ: “Ɔdɔ wɔ abodwokyɛre na ne yam ye. Ɔdɔ nyɛ ahoɔyaw, entu ne ho, ɛnhoman, ɛnyɛ ade a ɛnsɛ, ɛnhwehwɛ nea n’ankasa hia, ne bo nhaw no. Ɛmfa bɔne nhyɛ ne mu. Enni nea ɛnteɛ ho ahurusi, na mmom edi nokware ho ahurusi. Ɛtɔ ne bo ase biribiara mu, . . . ɛwɔ biribiara mu anidaso, na egyina biribiara ano. Ɔdɔ to ntwa da.”—1 Korintofo 13:4-8.\nSaa ɔdɔ yi “to ntwa da,” kyerɛ sɛ ɛremfi hɔ da. Nokwasɛm ne sɛ ɛrekyɛ no, na emu reyɛ den. Esiane sɛ saa ɔdɔ yi wɔ abodwokyɛre, ne yam ye, na ɛde bɔne firi nti, “ɛyɛ koroyɛ hama a ɛyɛ pɛ.” (Kolosefo 3:14) Enti, ɛmfa ho sɛ mfomso wɔ nnipa ho no, sɛ ɔdɔ a ɛte saa ka nnipa bi bom a, ɛma wɔn ani gye na abusuabɔ no nsɛe. Ma yɛmfa aware nyɛ nhwɛso.\n“KOROYƐ HAMA A ƐYƐ PƐ” AKA WƆN ABOM\nYesu Kristo kyerɛkyerɛɛ aware ho nnyinasosɛm bi a ɛho hia. Ɛho nhwɛso bi ni. Ɔkaa sɛ: “‘Ɔbarima begyaw ne papa ne ne maame hɔ na wakɔfam ne yere ho, na wɔn baanu no ayɛ ɔhonam koro’. . . Enti nea Onyankopɔn aka abom no, mma onipa biara nntetew mu.” (Mateo 19:5, 6) Anyɛ hwee koraa no, nnyinasosɛm mmienu bi a ɛho hia da adi wɔ asɛm yi mu.\n“WƆN BAANU NO AYƐ ƆHONAM KORO.” Yɛreka abusuabɔ a emu yɛ den paa a nnipa betumi ne wɔn ho anya a, ɛyɛ aware. Na ɔdɔ betumi abɔ aware no ho ban afi awaresɛe ho, kyerɛ sɛ ɛremma okunu anaa ɔyere no ne obi foforo nkɔyɛ “nipadua koro.” (1 Korintofo 6:16; Hebrifo 13:4) Sɛ obi anni ne hokafo nokware a, ɛma ɛyɛ den paa sɛ wobegye wɔn ho adi na ebetumi asɛe aware no. Sɛ mmofra wom mpo de a, ebetumi apira wɔn pa ara. Wɔbɛte nka sɛ obiara nnɔ wɔn, wonni ahobammɔ, anaa wɔde abufuw bɛhyɛ wɔn mu mpo.\n“NEA ONYANKOPƆN AKA ABOM.” Aware yɛ nkabom bi a ɛyɛ kronkron. Awarefo a wogye saa nokwasɛm yi tom no bɔ mmɔden sɛ wɔbɛhyɛ wɔn aware mu den. Sɛ nsɛnnennen sɔre a, wɔnhwehwɛ ɔkwan a wɔbɛfa so agyae aware no. Wɔn dɔ no mu yɛ den na biribiara ntumi nsɛe no. Saa ɔdɔ no ‘tɔ ne bo ase biribiara mu,’ na ɛboa ma wodi nsɛnnennen ho dwuma sɛnea ɛbɛyɛ a asomdwoe ne biakoyɛ bɛtena aware no mu.\nAwofo biara a wɔwɔ ɔdɔ amapa ma wɔn ho no, wɔn mma nya so mfaso kɛse. Ababaa bi a yɛfrɛ no Jessica kaa sɛ: “Me papa ne me maame dɔ wɔn ho pa ara, na wɔwɔ obu kɛse ma wɔn ho. Sɛ mihu sɛ me maame bu me papa, titiriw bere a wɔne yɛn redi nsɛm a, me yam a anka mete sɛ me maame.”\nƆdɔ yɛ Onyankopɔn su titiriw. Bible mpo ka sɛ: “Onyankopɔn ne dɔ.” (1 Yohane 4:8) Ne saa nti, ɛnyɛ nwonwa sɛ Bible frɛ Yehowa sɛ “anigye Nyankopɔn.” (1 Timoteo 1:11) Yɛn nso, sɛ yɛbɔ mmɔden suasua yɛn Bɔfo no su ahorow, titiriw no ne dɔ a, ɛbɛma yɛn ani agye. Efesofo 5:1, 2 ka sɛ: “Munsuasua Onyankopɔn sɛ mma adɔfo, na monkɔ so nnantew ɔdɔ mu.”\n‘Ɔdɔ wɔ abodwokyɛre na ne yam ye. Ɛtɔ ne bo ase biribiara mu, ɛwɔ biribiara mu anidaso, na egyina biribiara ano. Ɔdɔ to ntwa da.’—1 Korintofo 13:4-8.\nƆdɔ boa ma yɛn ani gye efisɛ . . .\nƐboa ma yefi yɛn komam dwen afoforo yiyedi ho\nƐrekyɛ no, na emu reyɛ den\nƐhyɛ aware ne adamfofa mu den na ɛma egyina\nƐboa ma mmofra koma tɔ wɔn yam, wonyin kama, na wɔte nka sɛ wɔwɔ ahobammɔ\nƐboa ma yetumi suasua yɛn Bɔfo no\nMma Biribiara Ntete Mo Ntam\nWode wo koma nyinaa ma wo hokafo a, ɛte sɛ nea wode ahoma asɔ wo mene, anaa wohu no sɛ hyɛmma a wɔato no sɛkyɛ?\nƆdɔ Kann—Ɛne Deɛn?\nDɛn na Ɛma Obi Yɛ Adamfo Pa?


“Amanaman no Behu sɛ Mene Yehowa” | Bɛn Onyankopɔn\nKENKAN WƆ Afrikaans Albanian Amharic Arabic Armenian Bulgarian Cebuano Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Finnish French Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Korean Lingala Lithuanian Malagasy Myanmar Norwegian Polish Portuguese Romanian Russian Sepedi Serbian Sesotho (Lesotho) Shona Slovak Slovenian Spanish Swedish Tagalog Tsonga Tswana Turkish Twi Ukrainian Vietnamese Xhosa Zulu\n“Amanaman no Behu sɛ Mene Yehowa”\nFA NO sɛ obi atwa asɛnkɛse bi ato wo so; anka wobɛte nka dɛn? Na sɛ saa asɛm no kɔfaa amanehunu brɛɛ nnipa bebree a wɔn ho nni asɛm nso ɛ? Nea ɛbɛyɛ biara, anka wobɛpɛ sɛ wunya hokwan kyerɛ sɛ asɛm no yɛ ntwatoso! Wunim sɛ wɔde asɛm bi a ɛte saa ato Yehowa so? Ɛnnɛ, nnipa pii di mfomso ka sɛ Onyankopɔn na wama ntɛnkyea ne amanehunu aba wiase. So Yehowa pɛ sɛ ɔtew ne din ho? Ɔpɛ paa! Ma yɛnhwɛ nea waka wɔ Hesekiel nhoma no mu.—Kenkan Hesekiel 39:7.\nYehowa ka sɛ: “Meremma wongu me din kronkron no ho fĩ bio.” Sɛ nnipa ka sɛ ɔno na wama ntɛnkyea aba a, na wɔregu ne din ho fĩ. Yɛyɛ dɛn hu saa? Sɛ Bible ka obi “din” ho asɛm a, ɛfa n’anuonyam ho. Nhoma bi ka sɛ, yɛka Onyankopɔn din a, ɛkyerɛ “nea wɔde nim no anaa sɛnea ɔda ne ho adi; ɛsan kyerɛ sɛnea nkurɔfo ate ne nka ne anuonyam a ɔwɔ.” Yɛka Yehowa din a, sɛnea wɔka ne ho asɛm nso ba mu bi. Ɛba ntɛnkyea mu a, dɛn na yenim fa Yehowa ho? Okyi ntɛnkyea koraa! Sɛ nkurɔfo bu ebinom ntɛnkyea a, ohu wɔn mmɔbɔ. * (Exodus 22:22-24) Nneɛma a Onyankopɔn kyi no, sɛ nnipa ka sɛ ɔno na ɔde ba a, na wɔregu ne din ho fĩ. Sɛ wɔyɛ saa a, na ‘wɔrebu ne din no animtiaa.’—Dwom 74:10.\nHyɛ no nsow sɛ Yehowa de asɛm “me din kronkron” no dii dwuma mprenu wɔ saa nkyekyɛm no mu. (Nkyekyɛm 7) Mpɛn pii no, sɛ Bible bɔ Yehowa din a, ɛde ka ho sɛ ɛyɛ “kronkron.” Sɛ yɛka sɛ biribi yɛ “kronkron” a, ɛkyerɛ sɛ wɔayi asi nkyɛn; ɛsan kyerɛ sɛ dekode no ho tew, na efĩ nni ho. Yehowa din no yɛ kronkron efisɛ Onyankopɔn a edin no da ne so no yɛ kronkron; wɔatwe ne ho afi biribiara a ɛyɛ bɔne na ɛho ntew ho. Sɛ yɛhwɛ no saa a, wunhu sɛ nnipa a wɔka sɛ nneɛma bɔne a ɛrekɔ so no fi Yehowa no resɛe ne “din kronkron” no koraa?\nYehowa atirimpɔw ne sɛ ɔnam n’Ahenni no so bɛtew ne din ho, na ɛno ne asɛmti a ɛda Bible no so. Wɔasi saa asɛmti no so dua wɔ Hesekiel nhoma no mu, na ɔka no mpɛn pii sɛ, “amanaman no behu sɛ mene Yehowa.” (Hesekiel 36:23; 37:28; 38:23; 39:7) Ma yɛnhyɛ no nsow sɛ, kyerɛwsɛm no anka sɛ aman no ankasa bɛhwehwɛ mu ahu sɛ ɔno ne Yehowa. Mmom ɛka sɛ ɔno na ɔbɛma “wɔahu” no. Ɛkyerɛ sɛ Yehowa abɔ ne tirim sɛ ɔbɛkeka ne ho na ama asase so aman ahu sɛ ɔno na ne din de Yehowa, Awurade Tumfoɔ a ne din gyina hɔ ma ade kronkron, ade a ɛho tew, ne ade a efi nni ho no.\nWɔn a wɔpɛ sɛ atɛnkyea ne amanehunu fi hɔ no, asɛm a wɔaka no mpɛn pii sɛ “amanaman no behu sɛ mene Yehowa” no yɛ asɛmpa ma wɔn. Ɛrenkyɛ, Yehowa bɛma saa bɔhyɛ no aba mu na ɔbɛtew ne din ho. Obeyi abɔnefosɛm ne wɔn a wɔtaa akyi nyinaa afi hɔ, nanso wɔn a wɔkyerɛ obu ma ne din na wonim nea edin no kyerɛ no, obegye wɔn nkwa. (Mmebusɛm 18:10) Sɛ wohwɛ Yehowa, Onyankopɔn a ɔyɛ kronkron na ‘ɔdɔ atɛntrenee’ yi a, so ɛnka wo mma wommɛn no?—Dwom 37:9-11, 28.\nSeptember Bible akenkan:\nHesekiel 39-48–Daniel 1-3\n^ nky. 4 Hwɛ asɛm a wɔato din “Bɛn Onyankopɔn—Nea Ɔdɔ Atɛntrenee” a ɛwɔ October—December, 2008 Ɔwɛn-Aban mu no.


Korintofo I 8 - Nkwa Asem (NA-TWI) | Biblica América Latina\nKorintofo I 8 - Nkwa Asem (NA-TWI)\nKorintofo I 8\nNnuan a wɔde ma ahoni\n1Asɛm a ɛfa nnuan a wɔde ma ahoni ho nso ni: Ɛyɛ nokware pefee sɛ nea wɔka no se, “Yɛn nyinaa wɔ nimdeɛ.” Saa nimdeɛ no ma onipa yɛ ahantan; nanso ɔdɔ ma nkɔso.\n2 Onipa a ogye ne ho di sɛ onim biribi no nnim sɛnea anka ɛsɛ sɛ ohu. 3 Nanso onipa a ɔdɔ Onyankopɔn no, Onyankopɔn nim no.\n4 Enti nnuan a wɔde ma ahoni a wodi no, yenim sɛ ohoni wɔ hɔ ma biribi a ɛnte ase. Yenim sɛ Onyankopɔn baako pɛ na ɔwɔ hɔ. 5 Na sɛ “anyame” no te ase a, sɛ wɔwɔ soro anaa asase so sɛnea “anyame” ne “awuranom” wɔ hɔ no, 6 Onyankopɔn baako pɛ na ɔwɔ hɔ ma yɛn a ɔyɛ Agya a ɔbɔɔ ade nyinaa a yɛte ase ma no no; na Awurade Yesu Kristo baako pɛ a wɔnam no so bɔɔ ade nyinaa a yɛte ase ma no no na ɔwɔ hɔ.\n7 Nanso ɛnyɛ obiara na onim saa nokwasɛm yi. Nnipa bi de wɔn ho ama ahoni no ara kosi sɛ, sɛ wodi saa nnuan no a, wonim pefee sɛ ohoni aduan na wɔredi. Wɔyɛ adwenem mmerɛwfo na wogye di nso sɛ aduan no gu wɔn ho fi. 8 Aduan rentumi nsiesie yɛne Onyankopɔn ntam. Sɛ yɛannidi a, yɛnhwere hwee, ɛnna sɛ yedidi nso a, yennya hwee. 9 Monhwɛ yiye na moamma mo ahofadi no antwetwe wɔn a wɔyɛ mmerɛw wɔ gyidi mu no ankɔ bɔne mu.\n10 Sɛ ɛba sɛ obi a ɔyɛ adwenem mmerɛwfo wɔ saa asɛm yi mu hu sɛ wo a wowɔ “nimdeɛ” redidi wɔ ohoni dan mu a, ɛrenhyɛ no nkuran mma ɔno nso nkodi aduan a wɔde ama ahoni no bi anaa? 11 Enti saa onipa a ɔyɛ mmerɛw yi a ɔyɛ wo nua a Kristo wu maa no yi, esiane wo “nimdeɛ” nti ɔbɛyera! 12 Na ɛnam saa kwan yi so bɛma woayɛ bɔne atia wo nuanom ma saa bɔne no atia Kristo nso sɛ wonam wɔn adwenem mmerɛw so adaadaa wɔn. 13 Enti sɛ aduan ma me nua yɛ bɔne a, merenwe nam bio sɛnea ɛbɛyɛ a ɛremma me nua nkɔ bɔne mu.\nNA-TWI : Korintofo I 8


Moriscofo—Wɔtuu Nkramofo Fii Spain | Tetefo Mfonini\nNyan! | September 2014\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Zulu\nSpainfo Pamoo Moriscofo\nNkurɔfo kyerɛ sɛ asɔre no na ɛpiapiaa Spainfo maa wɔyɛɛ awerɛhosɛm a yɛrebɛka ho asɛm yi. Ɛsɛ sɛ obiara kan bi.\nSPAIN mpanyimfo yɛɛ wɔn adwene sɛ wɔbɛma ɔman no mufo nyinaa ayɛ Kristofo na wɔn nyinaa adi mmara baako so. Wɔnyaa adwene bi sɛ ɛsono Moriscofo no gyidi, enti te a wɔte ɔman no mu no yɛ bɔne kɛse wɔ Nyankopɔn anim. Ɛduruu baabi no, ɔman no mpanyimfo sii gyinae. Ɛne sɛn? Wɔsii gyinae sɛ wɔbɛpam wɔn afi ɔman no mu! *\nWƆHYƐƐ WƆN MA WƆSESAA WƆN SOM\nNkramofo kakra a na wɔwɔ Spain anaa Moorfo no, na wɔsan frɛ wɔn Mudéjarfo. Baabi a na Katolekfo di tumi no, saa Nkramofo yi tenaa hɔ mfe pii a obiara anhaw wɔn. Baabi mpo wɔ hɔ a, mmara maa wɔn kwan maa wɔde wɔn ankasa mmara ne wɔn amammerɛ yɛɛ adwuma, na wɔkɔɔ wɔn ankasa asɔre.\nNanso afe 1492 mu no, Katolek ahemfo a yɛfrɛ wɔn Ferdinand II ne Isabella ko faa Granada dii so; ɛno ne kurow a na aka a Nkramofo di so wɔ Iberia. Nkramofo a wɔwɔ hɔ no ne ahemfo no kɔɔ apam, enti ahyɛase no, na wɔwɔ ahofadi te sɛ Mudéjarfo no. Nanso ankyɛ na Katolek asɔfo tuu wɔn ani sii Nkramofo kakra a wɔhyɛ wɔn ase no so, na wɔdii wɔn ani yayaaya hyɛɛ wɔn sɛ wɔmmɛyɛ Katolekfo. Moorfo no ampene amma Katolekfo no ammu nhyehyɛe a wɔne wɔn yɛe no so. Enti nea ɛbae ne sɛ afe 1499 no, wɔtee Katolekfo so atua. Aban no maa asraafo siw atuatew no ano. Ɛno akyi no, wɔde nneɛma mmienu sii Nkramofo a wɔwɔ ɔman no mu anim: Ɛne sɛ wɔbɛgyaa wɔn som abɛyɛ Katolekfo anaa wɔbɛtu afi ɔman no mu. Wɔn a wɔgyaa Nkramo bɛyɛɛ Katolekfo na wɔkɔɔ so tenaa Spain no, Spainfo frɛɛ wɔn Moriscofo.\n“WƆNYƐ KRISTOFO PAPA, WƆYƐ AMAMMƆFO”\nƐduu afe 1526 no, na Spainfo abara Nkramosom wɔ ɔman no mu baabiara, nanso na Moriscofo bebree wia wɔn ho kɔ Nkramo. Yɛka ne nyinaa bom a, Mariscofo dodow no ara ansesa wɔn amammerɛ.\nMfiase no, na Moriscofo mfa Katoleksom mmɔ wɔn bra, nanso Katolekfo annwoodwoo wɔn. Adeɛ yi na ɔman no nya wɔn so mfaso—na wɔyɛ nsaanodwuma de wɔn ahoɔden boa ɔman no, na na wɔtua tow nso. Nanso Katoleksom a wɔamfa ammɔ bra nti, na wɔn ho yɛ ahi. Wei nti, na aban ne te-man-mufo nyinaa nni wɔn ho adwempa. Ɛbɛyɛ sɛ nea ɛtwaa Spainfo awoɔ koraa ne hu a wɔhuu sɛ Moriscofo no koma nni Katoleksom mu no.\nAfei deɛ na wɔn abotare asa, enti ná ato nhyɛ. Afe 1567 no, Ɔhene Philip II hyɛɛ mmara sɛ obiara nnka Moriscofo kasa, na obiara nnhyɛ wɔn ataade, na wɔn amammerɛ ne wɔn amanneɛ nso, wɔngu no wɔ ɔman no mu. Saa mmara yi kɔfaa atuatew ne mogyahwiegu baa ɔman no mu.\nWode w’ani fa mu a, Moriscofo bɛyɛ 300,000 na wɔpam wɔn fii Spain; wɔankɔ no ahogono so koraa\nWɔn a wɔkyerɛw abakɔsɛm ka sɛ Spain ahemfo huu paa sɛ ‘Moriscofo nyɛ Kristofo papa, na mmom wɔyɛ amammɔfo.’ Wei nti ɔman no bɔɔ wɔn sobo sɛ wɔne Spain atamfo ayɛ baako sɛnea ɛbɛyɛ a wɔbɛtow ahyɛ Spainfo so. Atamfo yi bi ne Franse Protestantfo, Turkifo, ne aturuturafo a wɔwɔ Afrika atifi fam mpoano. Ná Spainfo no nni Moriscofo ho adwempa, afei nso na wɔsuro sɛ anhwɛ a na Moriscofo no atwa wɔn ho ne wɔn ako. Ne nyinaa ka ho bi na Philip III pamoo Moriscofo fii Spain afe 1609 no. * Ɛduruu baabi no, wo a wɔde wɔn ani bɛbu sɛ woyɛ Morisconi biara deɛ, wɔbɛtan w’ani. Spainfo dii wɔn koko so asɛm maa ɔman no bɛdanee Katolekfo man.\n^ nky. 4 Moriscofo no, Spainfo frɛ wɔn “Moorfo Nketewa.” Sɛ wɔn a wɔkyerɛw abakɔsɛm ka “Moorfo” a, ɛnyɛ atɛnnidi; ɛkyerɛ Nkramofo a wɔbɛyɛɛ Katolekfo. Saafo no kɔɔ so tenaa Spain ne Portugal mpɔtam bere a Nkramofo aban a ɛtwa to gui wɔ hɔ afe 1492 no.\n^ nky. 12 Wɔn a wɔkyerɛw abakɔsɛm adwene yɛ wɔn sɛ Spain ahemfo no bi de nneɛma a wɔgye fii Moriscofo hɔ no nyaa wɔn ho.\nWƆN HO NSƐM TIAWA\nBɛyɛ mfe 1,250 ni na Afrika Atifi famfo ne Arabia Nkramofo ko faa Iberian Peninsula; ɛhɔ na ɛnnɛ yɛfrɛ no Spain ne Portugal no.\nKatolek asraafo hyɛɛ ase ko dii Moorfo so nkakrankakra kɔsii 1492; saa bere no na wɔdii Moorfo a na wɔtete Granada no so.\nAfe 1492 mu, Ɔhene Ferdinand ne Ɔhemmaa Isabella pamoo Yudafo a wɔammɛyɛ Katolekfo no fii ɔman no mu. Afe 1500 mu hɔ baabi nso, Nkramofo a wɔbɛyɛɛ Katolekfo ne wɔn asefo nyinaa, wɔtan wɔn ani tuu wɔn kɔtenaa baabi. Ɛfiri afe 1609 kɔsi afe 1614 deɛ, wɔpamoo Moriscofo, kyerɛ sɛ, Nkramofo a wɔabɛyɛ Kristofo no fii hɔ koraa.\nNkurɔfo kyerɛ sɛ Moriscofo a wɔpam wɔn fii Spain no dodow nenam 300,000, na wɔamfi hɔ ahogono so koraa. Ebinom yɛɛ wɔn asɛm denneennen sɛ wɔrenkɔ, na wɔn mu bɛyɛ 10,000 wuwui.\nƆman no Mufo Nyinaa Yɛ Katolekfo “Amapa!”\nJuan de Ribera yɛ sɔfopanyin wɔ Valencia; ɔka ho bi paa na wɔpamoo Moriscofo\nMoriscofo adwumayɛfo a wɔfii ɔman no mu nti, ɔman no sikasɛm kɔɔ fam, nanso saa nkurɔfo a wɔfirii hɔ no nti anigye kɛse baa ɔman no mu. Abakɔsɛm nhoma bi kae sɛ, ɛsiane sɛ Moriscofo no som nyɛ som pa nti, ná “wɔn ho ayɛ Spainfo bebree ahometew akyɛ, na na ayɛ animguase ama ɔman no.” Seesei ahometesɛm no afi hɔ. Ɔman no mpanyimfo, ɔmanfo no, ne asɔre no nyinaa dii ahurusi sɛ afei deɛ, ɔman no mufo nyinaa abɛyɛ Katolekfo “amapa.”\nShare Share Spainfo Pamoo Moriscofo\nASƐM A ƐDA SO Adwuma Ama Woayɛ Hahaaha?\nBIBLE NO ADWENE Mpae\nMMOA A WƆDE MA ABUSUA NO Tirimka—Nea Ɛbɛma Afi Wo Mu\nAsikreyare—Wobɛtumi Abɔ Wo Ho Ban Kakra\nABAKƆSƐM Spainfo Pamoo Moriscofo\nWƆBƆE ANAA? Nea Ɛwɔ Wɔn Amemene Mu a Ɛmma Wɔmpempem\nText Baabi a wubetumi atwe nneɛma akenkan NYAN! Adwuma Ama Woayɛ Hahaaha?\nShare Share NYAN! Adwuma Ama Woayɛ Hahaaha?\nNYAN! Adwuma Ama Woayɛ Hahaaha?\nTetefo Baasa a Wɔpɛɛ Nokware Akyi Kwan—Ekosii Sɛn?


John 19 NIV – Yohane 19 AKCB | Biblica\nJohn 19 NIV – Yohane 19 AKCB\n1Pilato ma wɔbɔɔ Yesu mmaa. 2Asraafo no de nsɔe nwenee ahenkyɛw hyɛɛ Yesu; afei, wɔde atade kɔkɔɔ nso hyɛɛ no. 3Wodii ne ho fɛw, bobɔɔ nʼani so kae se, “Yudafo hene, wo nkwa so!”\n4Pilato fii adi kɔka kyerɛɛ dɔm no bio se, “Mɛsan de no abrɛ mo ama moahu sɛ minni asɛm biara a megyina so abu no fɔ.” 5Bere a Yesu fii adi bae no, na ɔhyɛ ahenkyɛw a wɔde nsɔe anwen ne atade kɔkɔɔ. Pilato ka kyerɛɛ dɔm no se, “Onipa no ni!”\n6Bere a asɔfo mpanyin ne mpanyimfo no huu Yesu no, wɔteɛteɛɛ mu se, “Bɔ no asennua mu! Bɔ no asennua mu!”\nPilato ka kyerɛ wɔn se, “Mo ankasa momfa no nkɔ nkɔbɔ no asennua mu, efisɛ minni asɛm biara a megyina so abu no fɔ.”\n7Yudafo no buae se, “Yɛwɔ mmara a ɛkyerɛ sɛ ɛsɛ sɛ owu, efisɛ ɔkae se ɔyɛ Onyankopɔn Ba.”\n8Bere a Pilato tee asɛm a wɔkae no, ɔbɔɔ hu yiye. 9Ɔsan kɔɔ ahemfi hɔ kobisaa Yesu se, “Ɛhe na wufi?” Nanso Yesu ammua no. 10Pilato bisaa no se, “Woremmua me ana? Ɛsɛ sɛ wuhu sɛ mewɔ tumi sɛ migyaa wo na mewɔ tumi nso sɛ mema wɔbɔ wo asennua mu!”\n11Yesu buaa no se, “Sɛ Onyankopɔn amfa saa tumi no amma wo a anka wunni me so tumi biara. Enti onipa a ɔde me brɛɛ wo no na wayɛ bɔne a ɛso.”\n12Bere a Pilato tee asɛm a Yesu kae no, ɔhwehwɛɛ ɔkwan bi a ɔbɛfa so agyaa no. Nanso Yudafo no teɛteɛɛ mu se, “Sɛ wugyaa no a na wonyɛ Kaesare adamfo! Obiara a ɔyɛ ne ho ɔhene no tia Kaesare!”\n13Bere a Pilato tee asɛm a Yudafo no kae no, ɔde Yesu fii adi na ɔbɛtenaa nʼatemmu agua so wɔ faako a wɔfrɛ hɔ Abo Nsɛmee, (a Hebri kasa mu no, ɛyɛ “Gabata”). 14Ade rebɛkye ama Twam Afahyɛ no adu so no, ɛbɛyɛ owigyinae no.\nPilato ka kyerɛɛ Yudafo no se, “Mo hene no ni!”\n15Dɔm no nso teɛteɛɛ mu bio se, “Fa no kɔ! Bɔ no asennua mu!”\nPilato bisaa wɔn se, “Mopɛ sɛ mebɔ mo hene no asennua mu ana?”\nAsɔfo mpanyin no kae se, “Yɛn hene a yɛwɔ ara ne Kaesare!”\n16Afei Pilato de Yesu maa Yudafo no sɛ wɔnkɔbɔ no asennua mu.\n17Enti wɔde Yesu a nʼasennua da ne kɔn ho no kɔɔ kurow no mfikyiri baabi a wɔfrɛ hɔ “Nitiri So”, a Hebri kasa mu ɛyɛ “Golgota”. 18Ɛhɔ na wɔbɔɔ Yesu asennua mu. Wɔbɔɔ nnipa baanu bi nso asennua mu kaa ne ho. Na ɔbaako sɛn ne benkum so na ɔbaako nso sɛn ne nifa so a Yesu sɛn wɔn mfimfini.\n19Pilato kyerɛw se,\nYesu Nasareni, Yudafo Hene\nde taree nʼasennua no atifi. 20Esiane sɛ faako a wɔbɔɔ Yesu asennua mu ne kurow no mu kwan nware, na bio wɔakyerɛw nsɛm no wɔ Hebri, Roma ne Hela kasa mu no nti, nnipa bebree hu kenkanee. 21Yudafo asɔfo mpanyin no ka kyerɛɛ Pilato se, “Nkyerɛw se, ‘Yudafo hene’ na mmom kyerɛw se, ‘Saa ɔbarima yi na ɔkaa se mene Yudafo hene!’ ”\n22Pilato kae se, “Nea makyerɛw no, makyerɛw.”\n23Asraafo no bɔɔ Yesu asennua mu wiei no, wɔkyɛɛ ne ntade mu maa asraafo baanan no. Na saa atade no yɛ atade bi a wɔanwen fi ne soro kosi ne fam a enni mpamee.\n24Asraafo no nyinaa kae se, “Mommma yɛnntetew mu. Momma yɛmmɔ so ntonto na yenhu onipa a obenya.”\nAde a wɔyɛɛ yi sii, sɛnea ɛbɛyɛ a Kyerɛwsɛm a ɛka se,\n“Wɔkyekyɛɛ me ntama mu,\nbɔɔ mʼatade so ntonto fae” no bɛba mu.\nNea asraafo no yɛe ne no.\n25Nnipa a na wogyina Yesu asennua no ho pɛɛ no ne ne na, ne na nuabea, Maria a ɔyɛ Kleopa yere ne Maria Magdalene. 26Yesu huu ne na ne osuani a ɔdɔ no no sɛ wogyina hɔ no, ɔka kyerɛɛ ne na se, “Ɔbea, wo ba ni.” 27Afei ɔka kyerɛɛ osuani no se, “Wo na ni.” Efi saa bere no, osuani no faa no ne no kɔtenae.\n28Saa bere no Yesu huu sɛ afei de, biribiara aba nʼawie, na sɛnea ɛbɛyɛ a Kyerɛwsɛm no bɛba mu no nti, ɔkae se, “Osukɔm de me.” 29Wɔde sapɔw a etua adwerɛ ano bɔɔ nsa a emu keka mu de kaa nʼano. 30Yesu nom wiei no, ɔkae se, “Mawie!” Ɔkaa eyi wiee no, osii ne ti ase na ogyaa ne honhom mu.\n31Na da no yɛ ahosiesie da, na Yudafo mpanyimfo no mpɛ sɛ wɔma amu no sensɛn asennua no so kosi nʼadekyee a wobedi Twam Afahyɛ no. Enti wɔkɔka kyerɛɛ Pilato se wɔpɛ sɛ wobubu nnipa no anan sɛnea ɛbɛyɛ a wobetumi ayiyi wɔn amu no afi asennua no so. 32Asraafo no kobubuu ɔbarima a odi kan a ɔka nnipa baanu a wɔbɔɔ wɔne Yesu asennua mu ho no anan; wowiei no, wokobubuu ɔbarima a ɔto so abien no nso anan19.32 Wokobubuu: wɔyɛ eyi, sɛnea ɛbɛyɛ a onipa a wɔabɔ no asennua mu no bewu ntɛm.. 33Nanso woduu Yesu so no wohuu sɛ ɔno de, na wawu dedaw enti wɔammu ne nan bi. 34Asraafo no mu baako de ne peaw wɔɔ ne mfe maa mogyasufi fii ne mfe mu bae. 35Onipa a ohuu nea esii no na wadi ho adanse. Nʼadanse no yɛ nokware, sɛnea ɛbɛyɛ a mo nso mubegye adi. 36Eyinom nyinaa sii sɛnea ɛbɛyɛ a Kyerɛwsɛm a ɛka se, “Wɔremmu ne dompe bi” 37ne “Nnipa bɛhwɛ nea wɔwɔɔ ne mfe mu peaw” no bɛba mu.\n38Eyi akyi no, Yosef a ofi Arimatea a esiane Yudafo ho hu nti, na ɔyɛ Yesu suani wɔ kokoa mu no kɔsrɛɛ Pilato sɛ ɔmma no kwan na onkoyi Yesu amu no. Pilato penee nʼadesrɛ no so. Ɛno nti okoyii Yesu amu no. 39Nikodemo a da bi anadwo ɔkɔɔ Yesu nkyɛn no nso de kurobow ne aduhuam mfrafrae a emu duru bɛyɛ kilogram aduasa abiɛsa bae. 40Wɔn baanu no de nwera ne aduhuam mfrafrae no kyekyeree Yesu amu no sɛnea Yudafo kwan a wɔfa so sie wɔn amu no te no. 41Na ɔboda foforo bi a wonsiee obi wɔ mu da wɔ turo bi a ɛbɛn baabi a wɔbɔɔ Yesu asennua mu no. 42Esiane sɛ na saa ɔboda no bɛn no nti, wosiee Yesu amu no wɔ hɔ.\nAKCB : Yohane 19


Published: Thursday, 13 July 2017 09:30\nDa bi, yɛkɔɔ Sankofa Akwantuo no so.\nYɛkɔɔ wiemhyɛn agyinabea na nnipa bebree wɔ hɔ. Ɛno akyi, yɛkɔɔ ba abi a yɛfrɛ no Osda fie, baabi a yɛbɛ soɛ. Ɛno akyi, yɛkɔɔ baabi a yɛnom kube na yɛtɔɔ ntadeɛ fitaa.\nƐno akyi, yɛkɔɔ Tayiba.\nDa a ɛto so mmienu no, yɛkɔɔ Oguaa. Ɛberɛ a yɛduruu hɔ no, yɛkɔɔ baabi a yɛfrɛ no Abibiman Baako na ɛhɔ na na yɛbɛsoɛ.\nDa a ɛdi akyi no, yɛkɔɔ baabi a abibifoɔ na yɛto hyɛɛ wɔn so na yɛde wɔn kɔɔ aburokyire na gye sɛ wɔyɛ adwuma ama wɔn. Ɛno kyɛɛ kakra. Yɛsan kɔɔ Abibiman Baako.\nDa a ɛdi akyi no, yɛsi kwan mu sɛ yɛrekɔ Kumase. Obiara daeɛ. Yɛkɔɔ baabi a yɛbɛsoɛ, ɛhɔ na na yɛkɔɔ Noda Danpɔn. Yɛfaa yɛn nneɛma to adan no mu, ɛno akyi yɛkɔɔ ɔhene fie. Yɛkyɛɛ wɔ hɔ.\nƐno akyi, yɛkɔɔ Noda sɛdeɛ ɛbɛyɛ a yɛbɛtumi didi na yɛada.\nDa a ɛdi akyi no, yɛsi kwan mu sɛ yɛresan kɔ Nkran. Yɛsan kɔ Osda fie.\nNa ɛbɛn da a yɛrekɔ no. Da a ɔɔmo rekɔ no, yɛkɔɔ Legon Turo. (Ɛbɛn Tayiba.)\nYɛkɔɔ nsuo so na yɛtenaa dua kɛseɛ ase. Ɛno akyi, yɛkɔɔ Tayiba akɔ didi.\nAnadwo no, yɛkɔɔ wiemhyɛn agyinabea. Na mempɛ sɛ wɔkɔ, nanso gye sɛ ɔɔmo kɔ.\nPublished: Saturday, 10 June 2017 15:22\nAtadeɛ kɔkɔɔ no yɛ fɛ.\nƆbarima turumu no baa ha nnora.\nEdua kɛseɛ na ɛsi dan no nkyɛn.\nYɛkɔ abadinto a, yɛfira ntoma fitaa.\nNnipa papa di nokorɛ.\nƆbaa tenten no redidi.\nƆde kotodwe gu fam.\nƆsanteni no kɔɔ ayie.\nNnɔbaeɛ no nyinaa yɛ okuani no dea.\nƐna ne Agyanom, mema wo akye o.\nKwasi nkɔ afuom Memeneda biara.\nAkosua rennoa aduane seesei.\nKra pa nte sɛ ɔkra; ɔkyiri fi.\nYɛwoo me Wukuada.\nThey have not eaten today.\nThe children are going home.\nMmɔfra no rekɔ fie.\nMadi mfeɛ nkron.\nPublished: Wednesday, 12 October 2016 13:16\nTikwankoraa mu Mogyatuo Ho Banbɔ (TMHB)\nSɛ obi tiri bɔ ɛboɔ a, mogya tumi tu no pii. Sɛ ɛba saa a, gyina n’atikɔ na fa wo nsateaa nyinaa mia ne kɔn ntini no so. Yei bɛme mogya no ano atwa anaasɛ mogya no ano bɛbrɛ ase.\nSɛ etire ho soa a, fa wo nsa mia so dendeenden. Ɛno akyi no, fa ɛsa bɔ nsunwunu mu na fa to so. Ɛbɛma mogya a ɛtu gu tikwankoraa wedeɛ ase no atwa.\nƐse Bɔbea (ƐB)\nƐse baako biara wɔ nkyekyɛmu mmiɛnsa. Ɔfa a ɛdi kan no wɔfrɛ no AHENKYƐ. Ahenkyɛ yɛ ɛse fa bi a ɛyɛ fitaa na ɛwɔ ɛse nam no soro. Ɛfiri hɔ de kɔsi ɛse ase no nso na wɔfrɛ no NHINI.\nYei na ɛtim ɛse nam mu ma ɛtumi gyina hɔ pintinn. Ɛse wɔ hɔ no, tokuro ketewa bi da mu firi aseɛ de kɔ soro. Saa tokuro yi mu na mogya ne ehon ntini fa ba ɛse mu.\nNsono Ketewa (NK)\nNsono ketewa yɛ honam teaa bi a ne tenten yɛ anammɔn nson ne fa. Nsono ketewa yi toa afuro so. Sɛdeɛ ɛware nti, abobɔ agu faako, ɛnna nsono kɛseɛ atwa ho ahyia te sɛ kahyire.\nSɛ wopae nsono ketewa mu a, wobɛhunu sɛ honam apɔapɔ nkentenkete bi sisi mu te sɛ nwi anaasɛ ago ntoma. Yeinom na ɛtwetwe aduane a onipa di nyinaa de kɔbɔ mogya mu.\nBɔnwoma Kotokuo (BK)\nBɔnwoma kotokuo yɛ adidie ne ɔnom akwaa ketewa bi a ɛtare berɛboɔ ase. Ne bɔbea te sɛ paya anaasɛ bɛntoa. Ɛtoa yɛ kurukuruwa, ano nso yɛ feafea.\nƐha na bɔnwoma a berɛboa atwetwe afiri mogya mu bɛgu. Dwuma baako a bɔnwoma kotokuo die ne sɛ, ɛsɔne bɔnwoma so anaasɛ ɛtwetwe emu nsuo ma ɛyɛ pikaa. Bɔnwoma na ɛboa sradeɛ a onipa die no ma ɛnane yɛ mogya.\nDa bi, na okuani rekɔ Kemet. Ɔgyaa aburo ma ne yere ne ne mma. Ɔduru hɔ no, obi a yɛfrɛ no Nemtynakt faa ne nneɛma nyinaa. Enti ɔkɔɔ ɔhene hɔ, nanso ɔhene ammua no. Ne nyinaa akyi, Ɔhene boaa no. Ɔde Nemtynakt baeɛ, na okuani no faa ne nneɛma. Wei nyinaa na yɛtwerɔeɛ wɔ Kemet dan mu.\nPublished: Tuesday, 19 July 2016 18:39\nƐberɛ a mekɔnoaa aduane wɔ Aburi\nDa bi, me ne m’abusuafoɔ de me kɔɔ Aburi. Na mekɔnoaa aduane. Yɛduruu hɔ no, mehuu nkwadaa a menhu da. Meyɛɛ brodo a mfifideɛ ne paya a yɛayam wɔ mu. Mekyerɛɛ wɔn sɛdeɛ yɛsi yɛ aduane. Ɛno akyi, m’adamfo, Kaya baeɛ. Memaa ɔno ne n’agya aduane. Na me nua boaa me wɔ aduaneyɔ mu. M’ani gyee ho.


Samuel Nhoma a Edi Kan 29:1-11\nFilistifo no annye Dawid anni (1-11)\n29 Filistifo+ no boaboaa wɔn asraafodɔm nyinaa ano wɔ Afek, na Israelfo nso bɛsoɛɛ nsuaniwa a ɛwɔ Yesreel+ no ho. 2 Filistifo ahemfo no hyehyɛɛ wɔn asraafo no ɔhaha ne apem apem, na Dawid nso ne ne mmarima ne Akis+ dii akyi bae. 3 Ɛnna Filistifo akunini no bisae sɛ: “Na Hebrifo yi reyɛ dɛn wɔ ha?” Na Akis ka kyerɛɛ Filistifo akunini no sɛ: “Israel hene Saul akoa Dawid ni; ɔne me atena ha afe ne kakra.+ Efi da a obedii m’afã de besi nnɛ, minhuu adebɔne biara wɔ ne ho.” 4 Nanso Filistifo akunini no bo fuw no, na wɔka kyerɛɛ no sɛ: “Ma ɔbarima no nsan nkɔ.+ Ma ɔnsan nkɔ faako a wode ama no no. Mma ɔne yɛn nnkɔ ɔko no na wantwa ne ho ne yɛn anko.+ Ɛnyɛ yɛn mmarima no ti na ɔde bɛpɛ ne wura anim anuonyam anaa? 5 Ɛnyɛ Dawid yi na wɔde nnwom ne asaw bɔ gyee no so sɛ, ‘Saul akum apem,Na Dawid akum mpem du’ no?”+ 6 Ɛnna Akis+ frɛɛ Dawid ka kyerɛɛ no sɛ: “Sɛ́ Yehowa te ase yi, woyɛ onipa pa, na m’ani gye ho sɛ anka wo ne m’asraafo no bɛbom akɔ ɔko,+ efisɛ efi da a wobaa ha de besi nnɛ, minhuu adebɔne biara wɔ wo ho.+ Nanso ahemfo no nnye wo nni.+ 7 Enti, san fa asomdwoe kɔ, na nyɛ biribiara a ɛbɛhaw Filistifo ahemfo no.” 8 Ɛnna Dawid bisaa Akis sɛ: “Adɛn, mayɛ dɛn? Bɔne bɛn na woahu wɔ w’akoa ho fi da a mebaa wo nkyɛn besi nnɛ? Adɛn nti na woremma me ne wo nkɔ na me ne me wura ɔhene atamfo nkɔko?” 9 Akis buaa Dawid sɛ: “Mihu wo sɛ woyɛ onipa pa te sɛ Onyankopɔn bɔfo.+ Nanso nea Filistifo akunini no aka ne sɛ, ‘Mma ɔne yɛn nnkɔ ɔko no.’ 10 Enti sɔre anɔpa paa, na wo ne wo wura nkoa a wo ne wɔn bae no nkɔ; monsɔre ntɛm, na sɛ anim tetew pɛ a, monkɔ.” 11 Ɛnna Dawid ne ne mmarima no sɔree ntɛm anɔpa san kɔɔ Filistifo asaase so, na Filistifo no de, wɔkɔɔ Yesreel.+


Hosea 2 | Intanɛt So Bible| Wiase Foforɔ Nkyerɛaseɛ\nIsraelfo fii Onyankopɔn akyi; ɔtwee wɔn aso (1-13)\nYehowa bɛsan abɛyɛ wɔn kunu (14-23)\n“Wobɛfrɛ me ‘Me kunu’” (16)\n2 “Monka nkyerɛ mo nua mmarima sɛ, ‘Me man!’*+ Na monka nkyerɛ mo nua mmea sɛ, ‘O ɔbea a wɔahu no mmɔbɔ!’*+ 2 Mommɔ mo maame sobo; mommɔ no sobo,Efisɛ ɔnyɛ me yere,+ na menyɛ ne kunu. Onyi n’aguamammɔ* no mfi ne ho,Na onyi n’awaresɛe no mfi ne nufu ntam, 3 Anyɛ saa a, mɛpa ne ho ama wada adagyaw te sɛ ɛda a wɔwoo no no.Mɛma wayɛ sɛ sare so,Na mɛma wayɛ sɛ asaase a ɛso awo,Na mɛma osukɔm akum no. 4 Na merenhu ne mma mmɔbɔ,Efisɛ wɔyɛ aguaman mma. 5 Wɔn maame abɔ aguaman.*+ Nea onyinsɛn wɔn no ayɛ aniwude,+ efisɛ ɔkae sɛ,‘Mɛkɔ akodi me mpenafo akyi;+Wɔn na wɔma me m’aduan ne me nsu,Ne me kuntu ne me ntama ne me ngo ne me nsã.’ 6 Enti mede nsɔe begye ban asiw wo kwan;Na mede abo bɛto ɔfasu asiw no kwan,Sɛnea ɛbɛyɛ a ɔrenhu kwan. 7 Obetiw ne mpenafo, nanso ɔrento wɔn;+Ɔbɛhwehwɛ wɔn, nanso ɔrenhu wɔn. Na ɔbɛka sɛ, ‘Mɛsan akɔ me kunu a odi kan no nkyɛn,+Efisɛ saa bere no, na eye ma me sen nnɛ.’+ 8 Wanhu sɛ me na memaa no hwiit*+ ne bobesa foforo ne ngo,Na wanhu sɛ me na memaa no dwetɛ pii,Ɛne sika kɔkɔɔ a wɔde som Baal no.+ 9 ‘Ɛno nti, mɛsan aba, na mabegye me hwiit* afi ne nsam twabere mu,Na megye me bobesa foforo afi ne nsam bere a wɔtetew bobe,+Na meyi me kuntu ne me ntama a ɔde kata n’adagyaw so no afi ne ho. 10 Afei mɛma ne ho ada so wɔ ne mpenafo anim,Na ɔbarima biara nni hɔ a obegye no afi me nsam.+ 11 Mɛma n’anigye nyinaa to atwa, N’afahyɛ ahorow,+ n’asram foforo, ne home nna, ne ne nnapɔnna nyinaa, ɛto betwa. 12 Na mɛsɛe ne bobe nnua ne ne borɔdɔma nnua. Saa nnua no, ɔkaa ho asɛm sɛ: “Ɛyɛ m’akatua; me mpenafo na ɛde maa me.”Mɛdan no kwae,Na wuram mmoa awe. 13 Na mɛma wabu nna a ɔbɔɔ afɔre maa Baal ahoni no ho akontaa,+Nna a ɔde nkawa ne agude siesiee ne ho, na okodii ne mpenafo akyi no.Na me de, ne werɛ fii me,’+ Yehowa asɛm ni. 14 ‘Ɛno nti, mɛkorɔkorɔ no,Mede no bɛkɔ sare so,Na mɛkasa ama ne koma atɔ ne yam. 15 Efi saa bere no rekɔ no, mɛsan de ne bobefuw* ama no,+Na mɛma wafa Akor Bon no mu*+ akɔ anidaso mu;Obegye so wɔ hɔ sɛnea ɔyɛe ne mmabaaberem no,Te sɛ bere a ofi Egypt asaase so bae no.’+ 16 Nea Yehowa aka ni: ‘Saa da no, Wobɛfrɛ me “Me kunu,”na woremfrɛ me “Me wura”* bio.’ 17 ‘Meyi Baal ahoni no din afi n’anom,+ Na ɔrenkae wɔn din bio.*+ 18 Saa da no, me ne wuram mmoa bɛyɛ apam ama wɔn,+Na me ne wim nnomaa, ne mmoa a wɔwea fam bɛyɛ apam ama wɔn;+Meyi agyan ne sekan ne akodi afi asaase no so,+Na mɛma wɔatena hɔ dwoodwoo.+ 19 Megye wo aware,* na woayɛ me dea daa;Meka ntam sɛ me ne wo bɛtena trenee ne atɛntrenee mu,Na mada ɔdɔ a enni huammɔ ne mmɔborɔhunu adi akyerɛ wo.+ 20 Meka ntam sɛ meremfi w’akyi da,*Na wubehu sɛnea me, Yehowa, mete.’+ 21 Yehowa asɛm ni: ‘Saa da no, megye so;Megye ɔsoro so,Na ɔsoro nso agye asaase so;+ 22 Na asaase begye hwiit* ne bobesa foforo ne ngo so;Na eyinom nso begye Yesreel* so.+ 23 Na medua no sɛ aba wɔ asaase mu afa,+Na nea wɔanhu no mmɔbɔ no, mehu no mmɔbɔ,*Na mɛka akyerɛ wɔn a wɔnyɛ me man* no sɛ: “Woyɛ me man,”+ Na wɔbɛka sɛ: “Woyɛ me Nyankopɔn.”’”+\n^ Hwɛ Ho 1:9 ase hɔ asɛm no.\n^ Hwɛ Ho 1:6 ase hɔ asɛm no.\n^ Anaa “ne brabɔne.”\n^ Anaa “abu brabɔne.”\n^ Anaa “Me Baal.”\n^ Anaa “ɔremfa wɔn din nkae wɔn bio.”\n^ Anaa “Mesi wo asiwa.”\n^ Anaa “me ne wo bɛtena nokwaredi mu.”\n^ Ɛkyerɛ, “Onyankopɔn Bedua Aba.”


Ɔde Kɔmaa Romafo 5:1-21\nWɔnam Kristo so asiesie yɛne Onyankopɔn ntam (1-11)\nOwu nam Adam so na ɛbae; nkwa nam Kristo so na ɛbae (12-21)\nBɔne ne owu trɛw kaa obiara (12)\nAdetrenee baako (18)\n5 Enti, seesei a gyidi nti wɔabu yɛn sɛ yɛyɛ atreneefo+ yi, momma yɛmfa yɛn Awurade Yesu Kristo so na yɛne Onyankopɔn ntena asomdwoe mu.*+ 2 Yesu mu gyidi nti, yɛasan anya kwan abɛn Onyankopɔn, na yɛanya saa adom yi. Saa adom no na yɛwɔ mu* seesei.+ Na anidaso a yɛwɔ sɛ yebenya Onyankopɔn anuonyam nti, momma yenni ahurusi.* 3 Ɛnyɛ ɛno nko, na mmom sɛ yɛwɔ amanehunu mu+ a, momma yenni ahurusi,* efisɛ yenim sɛ amanehunu de animia ba;+ 4 animia nso de Onyankopɔn mpeneso ba;+ Onyankopɔn mpeneso nso de anidaso ba,+ 5 na anidaso no nni huammɔ;+ efisɛ wɔnam honhom kronkron a wɔde ama yɛn+ no so ahwie Onyankopɔn dɔ agu yɛn koma mu. 6 Nokwarem no, bere a yɛda so yɛ mmerɛw no,+ Kristo wu maa nnipa abɔnefo wɔ bere a na wɔahyɛ no mu. 7 Ɛbɛyɛ den sɛ obi bewu ama onipa trenee; na onipa pa de, ebia obi besi ne bo sɛ obewu ama no. 8 Nanso Onyankopɔn ama yɛahu sɛ ɔdɔ yɛn, efisɛ bere a yɛda so yɛ abɔnefo no, Kristo wu maa yɛn.+ 9 Ɛnde seesei a wɔnam ne mogya so abu yɛn atreneefo+ no, sɛnea ɛte biara, wɔnam no so begye yɛn afi abufuw mu.+ 10 Na sɛ bere a na yɛyɛ atamfo no, wɔnam ne Ba no wu so siesiee yɛne Onyankopɔn ntam+ a, ɛnde afei a wɔasiesie yɛne no ntam yi, wɔnam ne nkwa so begye yɛn aboro so. 11 Ɛnyɛ ɛno nko, na mmom yɛn Awurade Yesu Kristo a seesei yɛnam no so asiesie yɛne Onyankopɔn ntam no nti, yɛredi Onyankopɔn mu ahurusi nso.+ 12 Ɛno nti, ɛnam onipa baako so na bɔne baa wiase, na owu nam bɔne so bae,+ na ɛmaa owu trɛw kaa nnipa nyinaa, efisɛ wɔn nyinaa ayɛ bɔne.+ 13 Ná bɔne wɔ wiase ansa na Mmara no reba, nanso sɛ mmara nni hɔ a, wommu obiara fɔ wɔ bɔne ho.+ 14 Ne nyinaa mu no, owu dii hene fii Adam so besii Mose so, na wɔn a wɔanyɛ bɔne sɛnea Adam yɛɛ bɔne no mpo, edii wɔn so hene. Ná Adam te sɛ nea ɔbɛba no.+ 15 Nanso akyɛde no nte sɛ mfomso no. Efisɛ onipa baako mfomso nti, nnipa bebree wui, nanso Onyankopɔn adom ne n’akyɛde a ɔnam onipa baako, Yesu Kristo adom so+ de ama no de, aboro so* ama nnipa bebree!+ 16 Bio nso, nea efi akyɛde no mu bae ne nea efi bɔne a onipa baako no yɛe mu bae no nyɛ pɛ.+ Efisɛ mfomso baako ma wobuu nnipa bebree fɔ,+ nanso akyɛde a edii mfomso pii akyi bae no ma wobuu nnipa bebree atreneefo.+ 17 Na sɛ onipa baako no mfomso nti, owu nam saa onipa no so dii hene+ a, ɛnde nea ɛsen saa no, wɔn a wonya adom ne trenee akyɛde+ boro so no nam ɔbaakofo, Yesu Kristo+ so bedi hene+ wɔ nkwa mu. 18 Enti afei, sɛnea mfomso baako de afobu baa nnipa ahorow nyinaa so+ no, saa ara na adetrenee baako ma wobu nnipa ahorow nyinaa+ atreneefo ma nkwa.+ 19 Na sɛnea onipa baako no asoɔden maa nnipa bebree bɛyɛɛ abɔnefo+ no, saa ara na ɔbaakofo no setie bɛma nnipa bebree ayɛ atreneefo.+ 20 Na Mmara no bae sɛnea ɛbɛyɛ a mfomso bɛdɔɔso.+ Nanso bere a bɔne dɔɔso no, adom dɔɔso boroo so. 21 Adɛn nti na ɛbaa saa? Ɛbaa saa, na sɛnea bɔne ne owu dii hene+ no, adom nso nam trenee so adi hene, na ɛnam yɛn Awurade Yesu Kristo so akowie daa nkwa mu.+\n^ Ebetumi nso akyerɛ, “yɛn Awurade Yesu Kristo nti, yɛne Onyankopɔn wɔ asomdwoe.”\n^ Anaa “yegyina mu.”\n^ Ebetumi nso akyerɛ, “yedi ahurusi.”\n^ Anaa “abu so.”


2. Thessalonikerbrev 3 BPH - 2 Tesalonikafoɔ 3 ASCB\n2 Tesalonikafoɔ 3:1-18\nMommɔ Mpaeɛ Mma Yɛn\n1Anuanom, asɛm a ɛtwa toɔ ne sɛ, mommɔ mpaeɛ mma yɛn sɛdeɛ ɛbɛyɛ a Awurade asɛm bɛkɔ so atrɛ ntɛm sɛdeɛ ɛyɛɛ wɔ mo mu no. 2Afei, mommɔ mpaeɛ mma yɛn sɛdeɛ ɛbɛyɛ a Onyankopɔn bɛyi yɛn afiri abɔnefoɔ ne nsɛmmɔnedifoɔ nsam. Ɛfiri sɛ, ɛnyɛ nnipa nyinaa na wɔgye asɛm no di. 3Nanso, Awurade yɛ ɔnokwafoɔ. Ɔbɛhyɛ mo den na wagye mo afiri ɔbɔnefoɔ no nsam. 4Awurade ama yɛn mo mu anidasoɔ. Yɛwɔ anidasoɔ sɛ moreyɛ na mobɛkɔ so ayɛ biribiara a yɛbɛkyerɛ mo sɛ monyɛ no. 5Awurade nka mo ho na monnya ɔdɔ akoma sɛ Onyankopɔn ne abodwokyɛreɛ sɛ Kristo.\nAniha Ho Kɔkɔbɔ\n6Anuanom, yɛhyɛ mo wɔ Awurade Yesu Kristo din mu sɛ, montwe mo ho mfiri anuanom a wɔdi aniha na wɔnni mmara a yɛahyɛ ama wɔn no so no ho. 7Mo ankasa monim pefee sɛ ɛsɛ sɛ moyɛ deɛ yɛyɛeɛ no bi pɛpɛɛpɛ. Ɛberɛ a na yɛwɔ mo nkyɛn no, yɛanyɛ aniha. 8Obi ammoa yɛn a yɛantua onii no ka. Yɛyɛɛ adwuma dendeenden. Awia ne anadwo nyinaa yɛyɛɛ adwuma sɛdeɛ yɛremfa sikasɛm biara nha mo adwene. 9Yei nkyerɛ sɛ na yɛnni ho ɛkwan sɛ yɛbisa mo biribi de boa yɛn asetena. Yɛyɛɛ saa de yɛɛ nhwɛsoɔ maa mo. 10Yɛwɔ mo nkyɛn no, yɛka kyerɛɛ mo sɛ, “Obiara a ɔmpɛ sɛ ɔyɛ adwuma no, ɛnsɛ sɛ wɔma ɔdidi.”\n11Yɛka saa asɛm yi, ɛfiri sɛ, yɛte sɛ mo mu bi yɛ anihafoɔ a wɔnyɛ hwee sɛ wɔnenam nkurɔfoɔ nnwuma ase. 12Yɛde Awurade Yesu Kristo din hyɛ wɔn, bɔ wɔn kɔkɔ sɛ, wɔmmɔ bra pa na wɔnyɛ adwuma mfa mmɔ wɔn ho akɔnhoma. 13Anuanom monnnyae papayɛ da.\n14Obi wɔ hɔ a ɔrentie nwoma a matwerɛ abrɛ mo yi mu nsɛm. Sɛ mohunu obi saa a, monhwɛ no yie na montwe mo ho mfiri ne ho na nʼanim ngu ase. 15Nanso, mommfa saa onipa no sɛ ɔyɛ ɔtamfoɔ na mmom, mommɔ no kɔkɔ sɛ mo nua.\n16Na ɔno asomdwoeɛ Awurade no ara mma mo asomdwoeɛ daa adeɛ nyinaa mu. Awurade ne mo nyinaa ntena.\n17Me ara me Paulo, me nsa ano atwerɛ a menam so rekyea mo ni. Saa ɛkwan yi ara so na mefa twerɛ nwoma.\n18Yɛn Awurade Yesu Kristo adom nka mo nyinaa.\nASCB : 2 Tesalonikafoɔ 3


Ma Ntotoho Mmoa Wo ne Afoforo Ma Munsua Bible Mu Nokware No | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Umbundu Uzbek Venda Vietnamese Waray-Waray Wolaita Xhosa Yoruba Zulu\nWunnye ntom sɛ Yesu ne Ɔkyerɛkyerɛfo kɛse a watena asase so pɛn? Nea ɛmaa ne nkyerɛkyerɛ tuu mpɔn no bi ne nsɛmmisa ne mfatoho a ɔde dii dwuma. Ebia woabɔ mmɔden sɛ wubesuasua no. Nanso woahyɛ no nsow sɛ, sɛ Yesu rekyerɛkyerɛ a ɛtɔ da a na odi kan ka asɛm bi, afei ɔde ‘nanso’ anaa ‘mmom’ toa so na ama asɛm pɔtee a ɔpɛ sɛ osi so dua no agyina?\nNnipa pii fa saa kwan yi so kasa. Ebia w’ankasa mpo yɛ saa a wunnim. Ebia wobɛka biribi te sɛ, “Aduaba no nyinaa abere, nanso biako yi deɛ, ɛda so ara yɛ bun.” Anaa ebia wobɛka sɛ, “Kan no na abeawa yi fɛre ade, nanso seesei ɔka kɔ nnipa ho.”\nYɛreka nsɛm a ɛte saa a, yedi kan ka nokwasɛm bi na yɛde nanso anaa mmom abetwam aka asɛm foforo atoa so de apagyaw nea yɛpɛ sɛ yesi so dua no. Wokasa saa a, ɛma asɛm no mu da hɔ, na ɛnyɛ den sɛ nkurɔfo bɛte ase.\nƐnyɛ kasa nyinaa na ɛtaa de ntotoho di dwuma, nanso ntotoho so wɔ mfaso ara. Adɛn ntia? Efisɛ ɛnyɛ na wɔ Onyankopɔn Asɛm Bible mu. Na Yesu taa kasa saa. Kae ɛho nhwɛso yi: “Wɔnsɔ kanea mfa nhyɛ kɛntɛn ase, na mmom wɔde si kaneadua so.” “Mamma sɛ merebɛsɛe [Mmara] no, na mmom sɛ merebɛma aba mu.” “Motee sɛ wɔkae sɛ, ‘Nsɛe aware.’ Nanso mise mo sɛ obiara a ɔbɛkɔ so ahwɛ ɔbea . . . ” “Motee sɛ wɔkae sɛ, ‘Aniwa nsi aniwa ananmu na ɛse nsi ɛse ananmu.’ Nanso, mise mo sɛ: Mo ne ɔbɔnefo nnni asi; mmom obiara a ɔbɛbɔ w’aso nifa mu no, dan biako no nso ma no.”—Mat. 5:15, 17, 27, 28, 38, 39.\nYehu nsɛm a ɛte saa wɔ Bible nhoma foforo mu. Ebetumi aboa wo ma woate asɛm bi ase anaa woahu asɛm a wɔresi so dua. Sɛ woyɛ ɔwofo a, susuw nhwɛso yi ho: “Mo, agyanom, monnhyɛ mo mma ahometew, na mmom monkɔ so ntete wɔn Yehowa nteɛso ne nyansakyerɛ mu.” (Efe. 6:4) Ná anka ɔsomafo Paulo betumi aka kɛkɛ sɛ agyanom (anaa ɛnanom) ntete wɔn mma Onyankopɔn nteɛso mu. Ɔkaa no saa a, anka mfomso biara nni ho efisɛ ɛyɛ nokware. Nanso bere a ɔkae sɛ ‘monnhyɛ wɔn ahometew, na mmom monkɔ so ntete wɔn Yehowa nyansakyerɛ mu’ no, ɛmaa asɛm no sii pi.\nAkyiri yi Paulo kae wɔ Efesofo 6:12 sɛ: “Ɛnyɛ yɛne mogya ne ɔhonam na ɛredi asi, na mmom yɛne . . . ahonhommɔne dɔm a wɔwɔ soro hɔnom na anya.” Asɛmfua “mmom” a Paulo de hyɛɛ asɛm no mu no ma yehu sɛ yegyina ɔko kɛse bi ano. Ɛnyɛ yɛne nnipa na ɛreko na mmom ahonhommɔne dɔm.\nMFASO WƆ SO\nPaulo de ‘mmom’ ne ‘nanso’ dii dwuma mpɛn pii wɔ Efesofo nhoma no afã foforo. Yesusuw ho a, ɛbɛma yɛate Paulo asɛm no ase yiye na yɛahu nea ɛsɛ sɛ yɛyɛ wɔ ho.\nYɛde adaka bi aka ho, na ɛma yehu mmeae ahorow bi a wɔde ‘mmom’ ne ‘nanso’ sii nsɛm bi so dua wɔ Efesofo ti 4 ne ti 5, na yegye di sɛ w’ani begye ho, na ɛbɛboa wo ma woate asɛm no ase yiye. Sɛ worekenkan a, fa toto w’abrabɔ ho. Bisa wo ho sɛ: ‘Sɛ mɛka nokware a, me suban te sɛn? Sɛ mekɔ tebea a ɛte sɛɛ mu a, meyɛ m’ade sɛn? Asɛm no fã bɛn na nkurɔfo bɛka sɛ ɛfa me ho—ɔfã a edi kan anaa nea ɛtɔ so abien?’ Sɛ wuhu sɛ ɛsɛ sɛ woyɛ nsakrae bi a, yere wo ho yɛ saa. Ma ntotoho no mmoa wo.\nMubetumi de adaka no mu nsɛm ayɛ abusua som. Nea edi kan koraa, abusua no muni biara nkenkan adaka no mu nsɛm. Afei mo mu biako betumi aka ɔfã a edi kan no na mo a moaka no ahwɛ sɛ mubetumi akae ɔfã a ɛtɔ so abien a wɔasi so dua no anaa. Ɛno bɛma abusua som no ayɛ anigye, na ɛbɛma moahu sɛnea mubetumi de ɔfã a ɛtɔ so abien no ayɛ adwuma yiye. Nokwasɛm ni, sɛ mususuw nsɛm no ho saa a, ɛbɛboa mmofra ne mpanyin nyinaa ma wɔabu bra pa wɔ fie ne baabi foforo biara.\nWubetumi akae ɔfã a ɛtɔ so abien no?\nSɛ wuhu Bible mu nsɛm a ɛde ‘mmom’ anaa ‘nanso’ si nsɛm so dua a, ɛnyɛ den sɛ wobɛkae baabi a ɛwɔ wɔ Bible mu. Ntotoho nso betumi aboa wo wɔ asɛnka mu. Ɛho nhwɛso ni: Wokɔto obi wɔ asɛnka mu a, wubetumi aka akyerɛ no sɛ: “Nnipa pii ka sɛ ɔkra bi hyɛ yɛn mu a enwu da, nanso hwɛ nea Onyankopɔn Asɛm ka wɔ ha.” Woreyɛ Bible adesua nso a, wubetumi abisa sɛ: “Nkurɔfo a wɔwɔ ha dodow no ara gye di sɛ Onyankopɔn ara ne Yesu; nanso dɛn na Bible ka wɔ ho? Na wo nso ɛ, w’adwene ne sɛn?”\nNokwasɛm ne sɛ Bible yɛ ntotoho pii a ɛboa yɛn ma yɛnantew Onyankopɔn kwan so. Yebetumi de eyi aboa nkurɔfo ma wɔahu Bible mu nokware no.\nNtotoho Bi a Ɛwɔ Efesofo Ti 4 ne 5\nMommɔ mmɔden nsusuw adaka yi mu nsɛm ho wɔ mo abusua som mu!\n“[Ɛnsɛ sɛ yɛyɛ] nkokoaa a nkyerɛkyerɛ mframa biara wosow wɔn . . . de wɔn di akɔneaba denam nnipa nnaadaa so, denam nnɛɛdɛe ne bradato so.”—4:14.\n“Mmom no momma yɛnka nokware mfa ɔdɔ so nnyin wɔ nneɛma nyinaa mu nkɔ Kristo a ɔne ti no mu.”—4:15.\n“[Amanaman no] adwene aduru sum, . . . wɔn koma apirim.”—4:18, 19.\n“Nanso moansua sɛ Kristo te saa, efisɛ ampa ara, motee ne nsɛm, na wɔnam no so kyerɛkyerɛɛ mo.”—4:20, 21.\n“Munyi nipasu dedaw a ɛne mo kan abrabɔ no hyia . . . no ngu.”—4:22.\n“Mmom no, momma wɔnkɔ so nyɛ mo foforo wɔ tumi a ɛkanyan mo adwene no mu, na monhyɛ nipasu foforo.”—4:23, 24.\n“Ɔkorɔmfo nnwia ade bio.”—4:28.\n“Mmom ɔnyɛ adwumaden, mfa ne nsa nyɛ adwuma pa.”—4:28.\n“Mommma asɛm a aporɔw mmpue mmfi mo anom.”—4:29.\n“Mmom asɛm biara a eye ma nkɔso.”—4:29.\n“Momma wonyi menasepɔw nyinaa ne abufuw ne bobɔne ne nkekawmu ne kasatia mfi mo mu, ɛne adebɔne biara.”—4:31.\n“Mmom no, mo ne mo ho nni wɔ ayamye ne ayamhyehye so, na mumfi mo pɛ mu mfa bɔne mfirifiri mo ho.”—4:32.\n“Aguamammɔ ne afideyɛ biara anaa adifudepɛ de, mommma wɔmmmɔ so mpo wɔ mo mu.”—5:3.\n“Mmom aseda a wɔde ma.”—5:4.\n“Kan no na moyɛ sum.”—5:8.\n“Nanso afei de moayɛ hann Awurade mu.”—5:8\n“Mommfa mo ho mmmɔ wɔn nnyɛ sum nnwuma a ɛnsow aba no bi.”—5:11.\n“Mmom monkɔ so nyi ho ntɛn mpo.”—5:11.\n“Enti monhwɛ yiye paa na sɛnea monantew no anyɛ sɛ wɔn a wonnim nyansa.”—5:15.\n“Mmom sɛ anyansafo, na montɔ bere a mubenya biara.”—5:15, 16.\n“Eyi nti monnyɛ nnipa a wonni adwene.”—5:17.\n“Mmom monkɔ so nhu Yehowa apɛde.”—5:17\n“Mommmow nsa, efisɛ ɛne ahohwisɛm na ɛnam.”—5:18.\n“Mmom monkɔ so mma honhom nhyɛ mo mã.”—5:18.\n“[Kristo de] asafo no asi hɔ anuonyam mu ama ɔno ankasa, a nkekae anaa mpomponoe anaa nea ɛte saa biara nni ho.”—5:27.\n“Mmom ayɛ kronkron a enni dɛm biara.”—5:27.\n“Onipa biara ntan n’ankasa honam da.”—5:29.\n“Mmom no ɔyɛn no na n’ani kũ ho sɛnea Kristo nso yɛ asafo no.”—5:29.\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM September 2013\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM September 2013


Paulo ne Timoteo | Nea Mmofra Betumi Asua Afi Bible Mu\nNá Timoteo yɛ onua aberante wɔ asafo a ɛwɔ Listra no mu. Ná ne papa yɛ Helani, ɛnna ne maame nso yɛ Yudani. Bere a Timoteo yɛ abofra no, ne maame Eunike, ne Timoteo nanabaa Lois kyerɛɛ no Yehowa ho ade.\nBere a Paulo tuu kwan sɛ ɔrekɔka asɛmpa no nea ɛto so mmienu na oduu Listra no, ohuu sɛ Timoteo dɔ anuanom no paa. Afei, na Timoteo yi ne yam boa anuanom no. Paulo too nsa frɛɛ Timoteo ma ɔbɛkaa ne ho wɔ n’akwantu mu. Paulo tetee Timoteo nkakrankakra ma ɔno nso tumi kaa asɛmpa no yiye na ɔkyerɛkyerɛɛ yiye nso.\nHonhom kronkron na na ɛkyerɛ Paulo ne Timoteo baabi a wɔnkɔka asɛmpa no. Paulo nyaa anisoadehu anadwo bi. Ohuu sɛ ɔbarima bi reka akyerɛ no sɛ ɔmmra Makedonia mmɛboa wɔn. Enti Paulo, Timoteo, Silas ne Luka kɔkaa asɛm no wɔ hɔ na wɔtetew asafo ahorow.\nNá Tesalonika nso wɔ Makedonia, na mmarima ne mmaa pii bɛyɛɛ Kristofo wɔ hɔ. Nanso na Yudafo no bi ani bere Paulo ne wɔn a wɔka ne ho no. Enti wɔkɔboaboaa basabasayɛfo bi ano ma wɔbɛtwee anuanom no kɔɔ kurow no atumfoɔ anim. Afei wɔteɛteɛɛm sɛ: ‘Saa mmarima yi yɛ Roma aban no atamfo!’ Wei de Paulo ne Timoteo nkwa too asiane mu, enti saa anadwo no ara woguan kɔɔ Beroia.\nNá nnipa a wɔwɔ Beroia no ho pere wɔn sɛ wobesua Onyankopɔn ho ade, enti Helafo ne Yudafo a wɔwɔ hɔ no bi bɛyɛɛ gyidifo. Nanso bere a Yudafo bi fi Tesalonika bɛhaw adwene wɔ hɔ no, Paulo fii hɔ kɔɔ Atene. Timoteo ne Silas tenaa Beroia hyɛɛ anuanom den. Eduu bere bi no, Paulo somaa Timoteo ma ɔsan kɔɔ Tesalonika kɔboaa anuanom no ma wogyinaa ɔtaa denneennen a wɔrefa mu no ano. Akyiri yi, Paulo somaa Timoteo ma ɔkɔsraa asafo ahorow pii na ɔhyɛɛ wɔn nkuran.\nPaulo ka kyerɛɛ Timoteo sɛ: ‘Wɔn a wɔpɛ sɛ wɔsom Yehowa no wɔbɛtaa wɔn.’ Timoteo gyidi nti, wɔtaa no na wɔde no too afiase. N’ani gyee sɛ wanya hokwan a ɔde bedi Yehowa nokware.\nPaulo ka kyerɛɛ Filipifo no sɛ: ‘Meresoma Timoteo aba mo nkyɛn. Ɔbɛkyerɛ mo sɛnea mobɛnantew nokware kwan no so, na watete mo wɔ ɔsom adwuma no mu.’ Ná Paulo gye Timoteo di. Wɔboom yɛɛ adwuma mfe pii sɛ nnamfo ne mfɛfo asomfo.\n“Minni obiara a ne suban te sɛ ɔno a obeyi ne yam adi mo nsɛm ho dwuma saa. Na wɔn a aka nyinaa hwehwɛ wɔn ankasa de, ɛnyɛ Kristo Yesu de.”—Filipifo 2:20, 21\nNsɛmmisa: Hena ne Timoteo? Adɛn nti na na Paulo ne Timoteo yɛ nnamfo pa?\nAsomafo Nnwuma 16:1-12; 17:1-15; Filipifo 2:19-22; 2 Timoteo 1:1-5; 3:12, 14, 15; Hebrifo 13:23\nTimoteo Ho Bible Krataa\nTimoteo sua koraa na ɔyɛɛ n’adwene sɛ ɔbɛsom Onyankopɔn; obiara anhyɛ no. Dɛn na wo nso wobɛtumi ayɛ de asuasua no?


Nea Onyankopɔn De Ahyɛ Nnipa Bɔ\nKENKAN WƆ Abbey Abkhaz Abui Acholi Afrikaans Aja Akha Albanian Altai Alur American Sign Language Amharic Angolan Sign Language Arabic Argentinean Sign Language Armenian Armenian (West) Assamese Ateso Attié Aymara Azerbaijani Azerbaijani (Cyrillic) Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Betsimisaraka (Southern) Bicol Bislama Bolivian Sign Language Boulou Bété Cambodian Catalan Cebuano Changana (Mozambique) Changana (Zimbabwe) Chavacano Chichewa Chiga Chilean Sign Language Chin (Hakha) Chin (Tiddim) Chin (Zotung) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Croatian Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dusun Dutch Edo Efik Emberá (Catío) English Esan Estonian Ewe Fante Faroese Fijian Finnish Finnish Sign Language Fon French Futuna (East) Ga Galician German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Havu Haya Herero Hiligaynon Hindi Hungarian Hunsrik Iban Ibanag Ibinda Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Ivorian Sign Language Japanese Javanese Jula Kabardin-Cherkess Kabiye Kabuverdianu Kachin Kalenjin Kannada Kanyok Karen (S'gaw) Kazakh Kazakh (Arabic) Khakass Khana Kikamba Kikaonde Kikongo Kikongo ya Leta Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Korean Sign Language Kpelle Krio Kurdish Kurmanji Kwangali Kwanyama Kyangonde Lahu Lamba Lambya Laotian Lari Lega Lendu Lenje Lhukonzo Lingala Lithuanian Lolo Lomwe Lovari Luganda Lugbara Lunda Luo Luvale Macua Makhuwa-Meetto Makhuwa-Shirima Makonde Malagasy Malawi Sign Language Malay Malayalam Malaysian Sign Language Maltese Mam Mambwe-Lungu Manyawa Mapudungun Marathi Mari Mashi Mauritian Creole Maya Mazahua Mbunda Mende Meru Mexican Sign Language Mixe (North Central) Mixtec (Guerrero) Mizo Mongolian Moore Myanmar Myanmar Sign Language Nahuatl (Central) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nengone Nepali Nepali Sign Language Ngabere Ngangela Ngbandi (Northern) Nias Nigerian Pidgin Niuean Norwegian Nsenga (Mozambique) Nsenga (Zambia) Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Pangasinan Phimbi Pidgin (Cameroon) Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romanian Romanian Sign Language Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sepulana Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovak Sign Language Solomon Islands Pidgin Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Tagalog Tahitian Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Tewe Thai Thai Sign Language Tigrinya Tiv Tlapanec Toba Tojolabal Tok Pisin Tongan Totonac Tshiluba Tshwa Tsonga Tswana Turkish Tuvaluan Tuvinian Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Vezo Vietnamese Vietnamese Sign Language Wallisian Waray-Waray Wayuunaiki Welsh Wichi Wolaita Xhosa Yacouba Yoruba Zambian Sign Language Zande Zapotec (Isthmus) Zapotec (Lachiguiri) Zulu\n1. Adɛn nti na Onyankopɔn bɔɔ yɛn baa asase so?\nADE a Onyankopɔn abɔ ne tirim sɛ ɔbɛyɛ ama nnipa no, ɛso bi mmae da. Ɔbarima ne ɔbea a Onyankopɔn dii kan bɔɔ wɔn ne Adam ne Hawa, na ɔde wɔn too turo fɛfɛɛfɛ mu. Ná ɔpɛ sɛ wɔwo mma na wɔma asase mũ no nyinaa yɛ Paradise, na wɔhwɛ mmoa no so.—Genesis 1:28; 2:8, 9, 15; hwɛ Nsɛm Bi Mu Nkyerɛkyerɛmu 6.\n2. (a) Dɛn na ɛma yehu sɛ nea Onyankopɔn abɔ ne tirim no, ɔbɛyɛ? (b) Dɛn na Bible ka sɛ atreneefo benya daakye?\n2 Wugye di sɛ daakye yebenya Paradise atena? Nea Yehowa reka akyerɛ yɛn ni: “Mabɔ me tirim, na mɛyɛ.” (Yesaia 46:9-11; 55:11) Ɛyɛ nokware, nea Yehowa abɔ ne tirim no ɔbɛyɛ, na biribiara nni hɔ a ebetumi asiw no kwan. Yehowa se biribi nti na ɔbɔɔ asase. “Wammɔ no hunu.” (Yesaia 45:18) Ɔpɛ sɛ nnipa tena asase so baabiara. Ɛnde, nnipa bɛn na Onyankopɔn pɛ sɛ wɔtena asase so? Wɔbɛtena so akosi da bɛn? Bible ka sɛ: “Treneefo [anaa wɔn a wɔyɛ papa no] benya asase no adi, na wɔatena so daapem.”—Dwom 37:29; Adiyisɛm 21:3, 4.\n3. Wohwɛ sɛnea yare ne owu redi nnipa nya no a, asɛm bɛn na ebia wubebisa?\n3 Nanso nnɛ, yare ne owu redi nnipa nya. Afei nso, wokɔ aman pii so a, nnipa di ako kunkum wɔn ho. Yebetumi aka sɛ ɛnyɛ sɛɛ na Onyankopɔn pɛ sɛ asetena yɛ. Ɛnde dɛn na akɔfa ɔhaw yi nyinaa aba? Bible no nkutoo na ebetumi akyerɛ.\n4, 5. (a) Hena na ɔfaa ɔwɔ so ne Hawa kasae wɔ Eden turo mu hɔ? (b) Ɛyɛ dɛn na onipa pa tumi sesa bɛyɛ ɔkorɔmfo?\n4 Bible ma yehu sɛ Onyankopɔn wɔ ɔtamfo bi a “wɔfrɛ no Ɔbonsam ne Satan.” Satan faa ɔwɔ so kasa kyerɛɛ Hawa wɔ Eden turom. (Adiyisɛm 12:9; Genesis 3:1) Ɔma ɛyɛɛ te sɛ nea ɔwɔ no na ɔrekasa.—Hwɛ Nsɛm Bi Mu Nkyerɛkyerɛmu 7.\n5 Onyankopɔn na ɔmaa no bɛyɛɛ Satan Ɔbonsam anaa? Dabi! Bere a Onyankopɔn siesiee asase de Adam ne Hawa bɛtenaa so no, na ɔyɛ ɔbɔfo wɔ soro. Akyiri yi na ɔbɛyɛɛ Ɔbonsam. (Hiob 38:4, 7) Ɛbaa no sɛn? Sɛnea onipa pa tumi sesa bɛyɛ ɔkorɔmfo no, saa ara na ɛyɛe. Ne maame woo no no, na ɔnyɛ ɔkorɔmfo. Ɔno ankasa n’akɔnnɔ na ɛdaadaa no ma n’adwene kɔɔ biribi a ɛnyɛ ne dea so. Ɔredwennwen ho nyinaa, na akɔnnɔ no mu reyɛ den. Enti sɛ onya kwan ara pɛ, na wawia dekode no. Ɛba saa a, na ɔno ara na wayɛ ne ho ɔkorɔmfo.—Kenkan Yakobo 1:13-15; hwɛ Nsɛm Bi Mu Nkyerɛkyerɛmu 8.\n6. Ɛyɛɛ dɛn na ɔbɔfo bi bɛyɛɛ Onyankopɔn tamfo?\n6 Biribi saa na ɔbɔfo no yɛe. Bere a Yehowa bɔɔ Adam ne Hawa no, ɔka kyerɛɛ wɔn sɛ wɔnwo nhyɛ “asase so mã.” (Genesis 1:27, 28) Ebia ɔbɔfo yi kaa wɔ ne tirim sɛ, ‘Minyae a anka me na nnipa yi nyinaa bɛsom me, na ɛnyɛ Yehowa.’ Enti na n’ani bere Yehowa, na ogu so redwen ho nyinaa na anibere no reyɛ kɛse. Ewiee ase no, ɔkɔdaadaa Hawa. (Kenkan Genesis 3:1-5.) Eyi ma ɔbɛyɛɛ Satan Ɔbonsam ne Onyankopɔn tamfo.\n7. (a) Ɛyɛɛ dɛn na Adam ne Hawa wui? (b) Adɛn nti na yenyinyin na yewuwu?\n7 Adam ne Hawa yɛɛ Onyankopɔn so asoɔden, na wodii aduaba no. (Genesis 2:17; 3:6) Wɔyɛɛ bɔne tiaa Yehowa. Ewiee ase no, wɔde wɔn nkwa twaa so sɛnea Yehowa kae no. (Genesis 3:17-19) Mma a Adam ne Hawa woo wɔn no bɛyɛɛ abɔnefo, enti wɔn nso wuwu. (Kenkan Romafo 5:12.) Wo deɛ ma yɛnyɛ ntotoho bi na ɛbɛboa ama woahu nea ɛyɛe a Adam ne Hawa mma bɛyɛɛ abɔnefo. Fa no sɛ woreto paanoo wɔ kyɛnsee a amoa mu. Paanoo biara a wobɛto wɔ saa kyɛnsee no mu no, ɛbɛmoa. Bere a Adam yɛɛ Onyankopɔn so asoɔden no, ɔbɛyɛɛ ɔbɔnefo te sɛ kyɛnsee a amoa. Yɛn nyinaa fi ne mu, enti ɔde bɔne awo yɛn, kyerɛ sɛ, yɛn nso “yɛamoa.” Esiane sɛ yɛn nyinaa yɛ abɔnefo nti, yenyinyin na yewuwu.—Romafo 3:23; hwɛ Nsɛm Bi Mu Nkyerɛkyerɛmu 9.\n8, 9. (a) Adwene bɛn na na Satan pɛ sɛ Adam ne Hawa nya? (b) Adɛn nti na Yehowa ankum atuatewfo no amonom hɔ ara?\n8 Satan sɔre tiaa Yehowa na ɔmaa Adam ne Hawa yɛɛ Onyankopɔn so asoɔden. Ná ɔpɛ sɛ Adam ne Hawa gye di sɛ Yehowa yɛ ɔtorofo, odi nnipa so atirimɔden so, na ɔmpɛ sɛ esi wɔn yiye. Nea na Satan reka ara ne sɛ, nnipa nhia Onyankopɔn wɔ wɔn abrabɔ mu. Mmom, Adam ne Hawa ankasa na ɛsɛ sɛ wɔkyerɛ nea ɛyɛ papa ne bɔne, na ɛnyɛ Onyankopɔn. Ɛnde dɛn na Yehowa bɛyɛ? Ná anka obetumi akum asɔretiafo no ama atuatew no to atwa. Sɛ ɔyɛɛ saa a, anka ɛbɛma yɛahu sɛ Satan yɛ ɔtorofo anaa? Dabi, yɛrenhu.\n9 Ɛno nti, Yehowa ankum atuatewfo no amonom hɔ ara. Mmom, ɔmaa nnipa kwan sɛ wonni wɔn ho so na yɛnhwɛ nea ebesi. Eyi bɛma yɛahu pefee sɛ Satan yɛ ɔtorofo na Yehowa na onim nea eye ma nnipa. Yebesua nea enti a Yehowa maa kwan sɛ nnipa nni wɔn ho so no ho ade akɔ akyiri wɔ Ti 11 mu. Nea Adam ne Hawa yɛe no, wuhu no sɛn? Wohwɛ a, na ɛyɛ papa sɛ wotie Satan na wɔyɛ Onyankopɔn so asoɔden? Yehowa maa Adam ne Hawa biribiara a wohia. Ná wɔyɛ pɛ; bɔne biara nni wɔn ho. Baabi a wɔte no nso yɛ kama, na na adwuma a wɔyɛ nso ma wɔn koma tɔ wɔn yam. Nanso Satan deɛ, na ɔnyɛɛ hwee mmaa wɔn. Enti ɛyɛ wo a, anka dɛn na wobɛyɛ?\n10. Asɛnhia bɛn na ɛda yɛn nyinaa anim?\n10 Ɛnnɛ, asɛm koro no ara na ɛda yɛn anim. Ɛyɛ owu ne nkwa asɛm. Yɛpɛ a, yebetie Onyankopɔn de akyerɛ sɛ yɛpɛ sɛ odi yɛn so na ama Satan ayɛ ɔtorofo. Sɛ Satan tumidi nso na yɛpɛ a, obiara nsiw yɛn kwan. (Dwom 73:28; kenkan Mmebusɛm 27:11.) Nnipa a wɔwɔ wiase no mu kakraa bi na wotie Onyankopɔn. Nea ɛte ne sɛ, ɛnyɛ Onyankopɔn na odi wiase yi so. Sɛ ɛnyɛ ɔno a, ɛnde hena?\nHENA NA ODI WIASE SO?\nSɛ wiase ahenni nyinaa nyɛ Satan de a, anka obetumi aka sɛ ɔde bɛma Yesu?\n11, 12. (a) Yɛhwɛ nea Satan kae sɛ ɔde bɛma Yesu no a, dɛn na yebetumi aka? (b) Bible mu asɛm bɛn na ɛma yehu sɛ Satan na odi wiase so?\n11 Ná Yesu nim nea odi wiase yi so. Bere bi Satan de “wiase ahenni nyinaa ne emu anuonyam” kyerɛɛ Yesu, na ɔka kyerɛɛ no sɛ: “Wobɔ wo mu ase som me [anaa wokotow me] a, mede eyinom nyinaa bɛma wo.” (Mateo 4:8, 9; Luka 4:5, 6) Bisa wo ho sɛ, ‘Ahenni no nyɛ Satan dea a, anka obetumi aka sɛ ɔde bɛma Yesu?’ Dabi. Wiase ahenni nyinaa yɛ Satan dea.\n12 Ebia wubesusuw sɛ: ‘Sɛ Yehowa ne ade nyinaa so Tumfoɔ a ɔbɔɔ biribiara a, ɛyɛɛ dɛn na wiase ahenni bɛyɛɛ Satan dea?’ (Adiyisɛm 4:11) Ampa, Yehowa na ɔbɔɔ biribiara, nanso Yesu frɛɛ Satan “wiase sodifo.” (Yohane 12:31; 14:30; 16:11) Ɔsomafo Paulo nso frɛɛ Satan Ɔbonsam “wiase yi nyame.” (2 Korintofo 4:3, 4) Ɛnna ɔsomafo Yohane nso kyerɛwee sɛ, “wiase nyinaa da ɔbɔnefo no tumi mu.”—1 Yohane 5:19.\nƆKWAN BƐN NA SATAN WIASE NO BƐFA SO ASƐE?\n13. Adɛn nti na yehia wiase foforo?\n13 Wiase yi mu tena ayɛ hu paa. Baabi a wobɛfa biara, ɛnyɛ akokoakoko a na ɛyɛ kɛtɛasehyɛ, ɛnyɛ nyaatwom a na ɛyɛ basabasayɛ. Nnipa ayɛ nea wobetumi biara nanso wontumi nyii ɔhaw no mfii hɔ. Nanso ɛrenkyɛ koraa, Onyankopɔn de Harmagedon ko bɛsɛe wiase bɔne yi, na ɔde wiase foforo asi ananmu. Saa wiase no mu deɛ, adetrenee nkutoo na ɛbɛkɔ so.—Adiyisɛm 16:14-16; hwɛ Nsɛm Bi Mu Nkyerɛkyerɛmu 10.\n14. Hena na Onyankopɔn ayi no sɛ ɔnyɛ n’Ahenni no so hene? Yesu nnya mmaa asase so no, dɛn na Bible ka faa ne ho?\n14 Yehowa wɔ Ahenni anaa aban bi wɔ soro, na wayi Yesu Kristo sɛ ɔnyɛ Ahenni no so hene. Yesu nnya mmaa asase so no, na Bible aka dedaadaw sɛ ɔbɛyɛ “Asomdwoe Hene” na n’ahenni to rentwa da. (Yesaia 9:6, 7) Yesu kyerɛɛ n’asuafo sɛ wɔmmɔ mpae sɛ: “W’ahenni mmra. W’apɛde nyɛ hɔ wɔ asase so te sɛ ɔsoro.” (Mateo 6:10) Yedu Ti 8 a, yebehu nea Onyankopɔn Ahenni bɛyɛ de ayi wiase tumidi afi hɔ. (Kenkan Daniel 2:44.) Afei Onyankopɔn Ahenni bɛyɛ asase nyinaa paradise fɛfɛɛfɛ.—Hwɛ Nsɛm Bi Mu Nkyerɛkyerɛmu 11.\nWIASE FOFORO NO ABƐN!\n15. Dɛn ne “asase foforo” no?\n15 Bible hyɛ bɔ sɛ: “Yɛretwɛn ɔsoro foforo ne asase foforo, na eyi mu na trenee bɛtena.” (2 Petro 3:13; Yesaia 65:17) Sɛ Bible ka “asase” a, ɛtɔ da a ɛkyerɛ nnipa a wɔte asase so. (Yeremia 22:29) Enti “asase foforo” a trenee bɛtena mu a Bible aka ho asɛm no bɛyɛ nnipa a wotie Onyankopɔn na wonya ne nhyira.\n16. Akyɛde nwonwaso bɛn na Onyankopɔn de bɛma nnipa a wɔbɛtena wiase foforo no mu? Sɛ yɛpɛ daa nkwa a, dɛn na ɛsɛ sɛ yɛyɛ?\n16 Yesu kae sɛ wɔn a wɔbɛkɔ Onyankopɔn wiase foforo mu no benya “daa nkwa.” (Marko 10:30) Sɛ yɛpɛ daa nkwa a, dɛn na ɛsɛ sɛ yɛyɛ? Yɛsrɛ wo kenkan Yohane 3:16 ne 17:3 na wubenya ho mmuae. Afei ma yɛnhwɛ sɛnea Bible ka sɛ asetena bɛyɛ wɔ Paradise asase so.\n17, 18. Dɛn na ɛma yehu sɛ asomdwoe bɛba asase so baabiara na biribiara renhunahuna yɛn?\n17 Atirimɔdensɛm, akokoakoko, nsɛmmɔnedi, ne awudisɛm befi hɔ. Abɔnefo deɛ, baako mpo renka wɔ asase so. (Dwom 37:10, 11) Onyankopɔn bɛma ‘akodi agyae akosi asase ano.’ (Dwom 46:9; Yesaia 2:4) Nnipa a wɔdɔ Onyankopɔn na wotie no nkutoo na wɔbɛhyɛ asase so ma. Asomdwoe bɛtena hɔ daa.—Dwom 72:7.\n18 Yehowa nkurɔfo asom bedwo wɔn. Tete mmere mu no, sɛ Israelfo tie Onyankopɔn a, na wɔn asom dwo wɔn efisɛ na Onyankopɔn bɔ wɔn ho ban. (Leviticus 25:18, 19) Sɛ asase dan Paradise a, biribiara nni hɔ a ebehunahuna yɛn. Yɛn ho bedwo yɛn afebɔɔ!—Kenkan Yesaia 32:18; Mika 4:4.\n19. Wiase foforo a Onyankopɔn de ahyɛ yɛn bɔ no, adɛn nti na yebetumi agye adi sɛ aduan bebu so wɔ hɔ?\n19 Aduan bebu so. “Asase no so nnɔbae bɛdɔɔso; ebebu so akodu mmepɔw atifi.” (Dwom 72:16) Yehowa “yɛn Nyankopɔn, behyira yɛn.”—Dwom 67:6.\n20. Dɛn na ɛma yehu sɛ asase nyinaa bɛyɛ Paradise?\n20 Asase mũ no nyinaa bɛyɛ Paradise. Nnipa benya adan pa atena mu, na wɔaduadua nnuaba pii. (Kenkan Yesaia 65:21-24; Adiyisɛm 11:18.) Asase so bɛyɛ fɛfɛɛfɛ sɛnea na Eden turo no te no. Nea yehia biara, Yehowa de bɛma yɛn. Bible ka Onyankopɔn ho asɛm sɛ: “Wubue wo nsam na woma ateasefo nyinaa nya nea wɔpɛ di mee.”—Dwom 145:16.\n21. Yɛyɛ dɛn hu sɛ nnipa ne mmoa bɛtena asomdwoe mu?\n21 Nnipa ne mmoa bɛtena asomdwoe mu. Mmoa renyɛ nnipa bɔne bio. Mmoa a ɛnnɛ wɔn ho yɛ hu mpo, mmofra nketewaa betumi ne wɔn adi agorɔ.—Kenkan Yesaia 11:6-9; 65:25.\n22. Dɛn na Yesu bɛyɛ ama ayarefo?\n22 Obiara renyare. Yesu wɔ asase so no, ɔsaa nnipa bebree yare. (Mateo 9:35; Marko 1:40-42; Yohane 5:5-9) Nanso sɛ Onyankopɔn Ahenni no nya ba asase so a, saa bere no deɛ ɛbɛkyɛn; Ɔhene Yesu bɛsa obi biara yare. Obiara renka sɛ: “Meyare.”—Yesaia 33:24; 35:5, 6.\n23. Dɛn na Onyankopɔn bɛyɛ ama wɔn a wɔawuwu?\n23 Wobenyan awufo. Onyankopɔn ahyɛ bɔ sɛ obenyan awufo mpempem pii. “Bere bi bɛba a wɔn a wɔteɛ ne wɔn a wɔnteɛ bɛsɔre afi awufo mu.” Kenkan Yohane 5:28, 29; Asomafo Nnwuma 24:15.\n24. Paradise asetena a yɛaka ho asɛm no, ɛka wo sɛn?\n24 Yɛn nyinaa, nneɛma mmienu na ɛda yɛn anim. Yebetumi ayere yɛn ho asua Yehowa ho ade asom no anaasɛ yɛbɛyɛ nea yɛpɛ. Nanso sɛ yɛde si yɛn ani so sɛ yɛbɛsom Yehowa a, anigye na ɛda hɔ retwɛn yɛn. Yesu kaa ho asɛm kyerɛɛ ɔbarima bi. Ɔbarima no srɛɛ sɛ owu a, Yesu nkae no. Ɛnna Yesu hyɛɛ no bɔ sɛ: “Wobɛka me ho wɔ Paradise.” (Luka 23:43) Afei, ma yɛnhwɛ nea Bible ka fa Yesu Kristo ho, ne nea ɔbɛyɛ ama Onyankopɔn bɔhyɛ nwonwaso no aba mu.\nNOKWASƐM 1: BIRIBI NTI NA YEHOWA BƆƆ NNIPA\n“Treneefo benya asase no adi, na wɔatena so daapem.”—Dwom 37:29\nAdɛn nti na Onyankopɔn bɔɔ nnipa?\nNá Onyankopɔn pɛ sɛ nnipa yɛ asase yi Paradise na wɔhwɛ mmoa a wɔwɔ so no so.\nNea Onyankopɔn abɔ ne tirim no, ɔbɛyɛ; biribiara rentumi nsiw no kwan.\nNOKWASƐM 2: NEA AMA ASETENA AYƐ DEN\n“Wiase nyinaa da ɔbɔnefo no tumi mu.”—1 Yohane 5:19\nYesu frɛɛ Satan wiase sodifo.\nSatan maa n’ani beree biribi a ɛnyɛ ne dea.\nSatan daadaa Hawa, na Adam ne Hawa yɛɛ Onyankopɔn so asoɔden; akyiri yi wɔn baanu nyinaa wui.\nRomafo 3:23; 5:12\nBɔne a yenya fii Adam hɔ nti na yewu.\n2 Korintofo 4:3, 4\nSatan daadaa nkurɔfo.\nNOKWASƐM 3: ONYANKOPƆN AHENNI BEYI ƆHAW NO AFI HƆ\n“W’ahenni mmra. W’apɛde nyɛ hɔ wɔ asase so.”—Mateo 6:10\nDɛn na Yehowa bɛyɛ?\nOnyankopɔn ahenni bɛba abeyi wiase tumidi nyinaa afi hɔ.\nOnyankopɔn ko a yɛfrɛ no Harma- gedon no bɛsɛe wiase bɔne yi.\nYehowa wɔ aban bi wɔ soro. Wayi Yesu sɛ ɔnyɛ so hene, na obedi asase yi so.\nNOKWASƐM 4: ONYANKOPƆN AHENNI BƐMA ASASE YI AYƐ PARADISE\n“Wubue wo nsam na woma ateasefo nyinaa nya nea wɔpɛ di mee.”—Dwom 145:16\nDɛn na Onyankopɔn Ahenni bɛyɛ ama yɛn?\nAkokoakoko, nsɛmmɔnedi, ne awudisɛm befi hɔ.\nWiase foforo no mu no, obiara benya dan pa atena mu, aduadua nneɛma, na wɔn asom adwo wɔn.\nAduan bebu so.\nNnipa ne mmoa bɛtena asomdwoe mu.\nYesaia 33:24; Asomafo Nnwuma 24:15\nObiara renyare, na awufo bɛsan asɔre.\nNea Onyankopɔn Ahenni Bɛyɛ\nShare Share Adɛn Nti na Onyankopɔn Bɔɔ Yɛn Baa Asase So?\nbhs ti 3 kr. 29-39


“Mente Nka Bio sɛ Ɛsɛ sɛ Mesesa Wiase” | Bible Tumi Sesa Nnipa\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Fijian Finnish French Ga Georgian German Greek Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikongo Kikuyu Kiluba Kinyarwanda Kirghiz Korean Latvian Lingala Lithuanian Luo Malagasy Myanmar Norwegian Nzema Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\n“Mente Nka Bio sɛ Ɛsɛ sɛ Mesesa Wiase”\nJukka Sylgren anom asɛm\nAFE A WƆWOO NO: 1966\nTEBEA A NA ƆWOM: NÁ ƆPERE SƐ WIASE BƐKƆ YIYE\nEfi me nkwadaaberem na m’ani agye abɔde mu nneɛma bi te sɛ nsu, nnua ne mmepɔw ho. Yɛn kurow Jyväskylä a ɛwɔ Central Finland no, kwae ne nsu atwa ho ahyia, na na yɛn abusua no taa kɔhwehwɛ hɔ. M’ani nso gye mmoa ho paa; meyɛ abofra no, agyinamoa anaa kraman biara a mehu no no, na mepɛ sɛ mebam no. Bere a merenyin no, sɛ mihu sɛ nkurɔfo retan mmoa ani a, na ɛhaw me paa. Akyiri yi, mekɔdɔm kuw bi a wɔpere mmoa yiyedi, na mihyiaa nnipa a wɔn nso, mmoa ho asɛm hia wɔn.\nYɛyeree yɛn ho yɛɛ adwuma peree mmoa yiyedi. Yetintim nsɛm guu nkrataa so kyekyɛ maa nkurɔfo; afei yɛtew yɛn ho gu mmɔnten so yɛɛ ɔyɛkyerɛ tiaa wɔn a wɔtɔn mmoa nhoma ne wɔn a wɔde mmoa yɛ nhwehwɛmu. Yɛtew kuw foforo mpo a yɛde bɛbɔ mmoa ho ban. Afei nso yɛde ahunahuna, anuɔden ne patapaa faa mu, enti na yɛtaa ne aban mpanyimfo nya asɛm. Wɔkyeree me de me kɔɔ kɔɔto mpɛn pii.\nMmoa ho asɛm no da nkyɛn a, na nneɛma foforo a ɛnkɔ yiye wɔ wiase no nso haw me. Ɛno nti, me ne akuw bebree te sɛ “Amnesty International” ne “Greenpeace” yɛɛ adwuma. Mede m’ahoɔden nyinaa boaa wɔn dwumadi. Afei nso mekasa maa ahiafo, wɔn a ɔkɔm rekum wɔn ne mmɔborɔwafo.\nNanso, nkakrankakra, mibehui sɛ merentumi nsesa wiase. Ɛwom, akuw no tumi dii ɔhaw nketenkete bi ho dwuma, nanso ɔhaw akɛse no de, na ɛregye nsam mpo. Sɛnea na nneɛma rekɔ no, na ayɛ sɛ nea bɔne amene wiase nyinaa ma enti biribiara nyɛ obiara asɛm. Mihui sɛ mintumi nyɛ ho hwee.\nBere a mihui sɛ meyɛ ho hwee a ɛrenyɛ yiye no, me were howee, na m’adwene kɔɔ Onyankopɔn ne Bible so. Ná me ne Yehowa Adansefo asua Bible pɛn. Ɛwom, saa bere no, na minim sɛ Adansefo no yam ye, na na me ho hia wɔn, nso na menyɛɛ m’adwene sɛ mɛsesa ɔbra a mewom no. Nanso afei de, m’adwene sesae.\nMefaa me Bible fii ase kenkanee, na ɛkyekyee me werɛ paa. Mekenkan Bible mu nsɛm pii a ɛkyerɛ sɛ ɛsɛ sɛ yɛhwɛ mmoa yiye. Emu biako ne Mmebusɛm 12:10; ɛhɔ ka sɛ: “Nnipa pa hwɛ wɔn ayɛmmoa yiye.” (Good News Translation) Mihui nso sɛ ɔhaw a ɛwɔ wiase no, ɛnyɛ Onyankopɔn na ɔde ba. Mmom no, nnipa ntie Onyankopɔn asɛm, ɛno nti na yɛn haw adɔɔso no. Bere a misuaa Yehowa dɔ ne n’abodwokyɛre ho ade no, ɛkaa me koma paa.—Dwom 103:8-14.\nSaa bere no ara na mihuu biribi wɔ Yehowa Adansefo nhoma akyi sɛ metumi abisa ama wɔabrɛ me nhoma a wɔato din Dɛn na Bible Kyerɛkyerɛ Ankasa? no bi, enti mehyehyɛ de kɔe. Ankyɛ, Adansefo awarefo bi baa me nkyɛn, na mepenee so ma wɔne me yɛɛ Bible adesua. Afei nso mehyɛɛ ase kɔɔ Kristofo nhyiam wɔ Ahenni Asa so. Eyi nyinaa maa Bible a meresua no kaa me koma paa.\nBible adaworoma, mitumi yɛɛ nsakrae pii wɔ m’asetena mu. Migyaee sigaretnom ne nsawe. Afei de, na misiesie me ho yiye, na manka kasafi bio. Mifii ase de obu maa aban mpanyimfo. (Romafo 13:1) Ná mibu ɔbrabɔne paa, nanso migyaee.\nAkuw a wɔpere wiase yiyedi no, na ɛsɛ sɛ mesesa m’adwene wɔ ho, na ɛno ne ade biako a na ɛyɛ den ma me paa. Nsakrae no bae nkakrankakra. Mfiase no, na ɛyɛ me sɛ, sɛ mifi kuw no mu a, ɛkyerɛ sɛ mayi wɔn ama. Nanso, mibehui sɛ Onyankopɔn Ahenni nko ara na ebetumi ama wiase yi ayɛ yiye. Enti misii gyinae sɛ mede m’ahoɔden nyinaa bɛboa saa Ahenni no na maboa nkurɔfo ma wɔasua ho ade.—Mateo 6:33.\nBere a merepere sɛ mɛsesa wiase no, mekyɛɛ nnipa mu akuw abien wɔ me tirim; apapafo ne abɔnefo. Wɔn a mibuu wɔn abɔnefo no, na me ne wɔn ani nhyia koraa. Nanso, Bible adaworoma, mentan obiara bio. Mmom no, medɔ obiara. (Mateo 5:44) Ɔkwan biako a mefa so kyerɛ sɛ medɔ nkurɔfo ne sɛ, meka Onyankopɔn Ahenni no ho asɛm kyerɛ obiara. Ɛyɛ me dɛ sɛ mihu sɛ adwumapa yi de asomdwoe ba; ɛma nkurɔfo ani gye na wonya anidaso.\nMagyaw biribiara ama Yehowa sɛ onni ho dwuma, na ama manya akomatɔyam. Migye di sɛ Ɔbɔadeɛ no renhwɛ mma mmoa ne nnipa nhu amane daa, na ɔrenhwɛ mma nnipa nsɛe asase fɛfɛ yi. Mmom no, ɛrenkyɛ ɔbɛma n’Ahenni abɛyɛ nneɛma nyinaa foforo. (Yesaia 11:1-9) M’ani agye paa sɛ mahu nokwasɛm yi, na m’ani agye nso sɛ mereboa afoforo ama wɔasua ho ade anya mu gyidi. Mente nka bio sɛ ɛsɛ sɛ mesesa wiase.


Psalmen 145 HTB - Nnwom 145 ASCB\nAyɛyie dwom. Dawid deɛ.\n1Mɛma wo so, me Onyankopɔn, me Ɔhene;\n2Ɛda biara, mɛkamfo wo;\n3Awurade so, na ɔsɛ nkamfo kɛseɛ;\nobiara rentumi nsusu ne kɛseyɛ.\n4Awoɔ ntoatoasoɔ baako bɛkamfo wo nnwuma akyerɛ ɔfoforɔ;\nwɔbɛka wo nnwuma akɛseɛ ho asɛm.\n5Wɔbɛka wʼanimuonyam ne wo tumi a ɛhran no ho asɛm,\nna mɛdwene wʼanwanwadwuma ho.\nna mapae mu aka wo nneyɛɛ akɛseɛ no akyerɛ.\n7Wɔbɛhyɛ wo papayɛ mmorosoɔ no ho fa,\nna wɔde anigyeɛ ato wo tenenee ho dwom.\n8Awurade yɛ ɔdomfoɔ ne mmɔborɔhunufoɔ;\nne bo kyɛre fu na nʼadɔeɛ dɔɔso.\n9Awurade yɛ ma obiara;\nna ɔwɔ ahummɔborɔ ma nʼabɔdeɛ nyinaa.\n10Ao Awurade, wʼabɔdeɛ nyinaa bɛkamfo wo;\nna wʼahotefoɔ bɛma wo so.\n11Wɔbɛka wʼahennie no animuonyam ho asɛm\n12sɛ ɛbɛyɛ a nnipa bɛhunu wo nnwuma akɛseɛ\nne wʼahennie animuonyam a ɛhran no.\n13Wʼahennie yɛ daa ahennie,\nna wo tumidie wɔ hɔ ma awoɔ ntoantoasoɔ nyinaa.\n14Awurade wowa wɔn a wɔhwe ase\nna ɔpagya wɔn a wɔn nnesoa ama wɔakom.\n15Ani nyinaa hwɛ wo ɛkwan,\nna woma wɔn wɔn aduane wɔ ne berɛ mu.\n16Wobue wo nsam\nna woma biribiara a ɛwɔ nkwa no nʼapɛdeɛ.\n17Awurade tene wɔ nʼakwan nyinaa mu;\nna ɔyɛ adɔeɛ ma deɛ wayɛ nyinaa.\nwɔn a wɔfrɛ no nokorɛ mu nyinaa.\n19Ɔyɛ wɔn a wɔsuro no no apɛdeɛ ma wɔn;\nɔtie wɔn sufrɛ na ɔgye wɔn.\n20Awurade hwɛ wɔn a wɔdɔ no nyinaa so,\nnanso amumuyɛfoɔ deɛ, ɔbɛsɛe wɔn nyinaa.\nMa abɔdeɛ nyinaa nkamfo ne din kronkron no\nASCB : Nnwom 145


Samuel Nhoma a Edi Kan 23:1-29\nDawid twitwa gyee Keila kurow no (1-12)\nSaul taa Dawid so (13-15)\nYonatan hyɛɛ Dawid den (16-18)\nƐkaa kakraa bi anka Saul renya Dawid (19-29)\n23 Akyiri yi, wɔbɛka kyerɛɛ Dawid sɛ: “Filistifo ne Keilafo+ reko, na wɔrewiawia wɔn aduan wɔ awiporowbea.” 2 Enti Dawid bisaa Yehowa sɛ:+ “Menkɔ na minkokunkum Filistifo yi anaa?” Yehowa buaa Dawid sɛ: “Kɔ, kokunkum Filistifo no na gye Keilafo.” 3 Ɛnna Dawid mmarima no ka kyerɛɛ no sɛ: “Hwɛ, Yuda fã ha+ a yɛwɔ yi mpo, yesuro, na sɛ yɛkɔ Keila sɛ yɛne Filistifo dɔm rekɔko a, ɛnde yennim nea ebesi!”+ 4 Enti Dawid san bisaa Yehowa.+ Ɛnna Yehowa ka kyerɛɛ no sɛ: “Sɔre, sian kɔ Keila, efisɛ mede Filistifo no bɛhyɛ wo nsa.”+ 5 Enti Dawid ne ne mmarima no kɔɔ Keila ne Filistifo kɔkoe, na ɔfaa wɔn nyɛmmoa kɔe, na okunkum wɔn mu bebree. Dawid twitwa gyee Keilafo.+ 6 Bere a Ahimelek ba Abiatar+ reguan akɔ Dawid nkyɛn wɔ Keila no, ɔde efɔd* no kɔe. 7 Wɔkɔbɔɔ Saul amanneɛ sɛ: “Dawid aba Keila.” Ɛnna Saul kae sɛ: “Onyankopɔn de no ahyɛ me nsa;*+ efisɛ kurow a apon ne mmeamu deda ano mu na wakɔhyɛ de asum ne ho afiri.” 8 Enti Saul frɛfrɛɛ n’asraafo no nyinaa sɛ wɔnkɔ Keila na wonkotwa Dawid ne ne mmarima no ho nhyia. 9 Bere a Dawid tee sɛ Saul rebɔ ne ho pɔw bɔne no, ɔka kyerɛɛ ɔsɔfo Abiatar sɛ: “Fa efɔd no bra ha.”+ 10 Ɛnna Dawid kae sɛ: “O Yehowa, Israel Nyankopɔn, w’akoa ate sɛ, me nti Saul pɛ sɛ ɔba Keila bɛsɛe kurow yi.+ 11 Keila mpanyimfo* de me bɛhyɛ ne nsa anaa? Enti Saul bɛba ha sɛnea w’akoa ate no? O Yehowa, Israel Nyankopɔn, mesrɛ wo, ka kyerɛ w’akoa.” Ɛnna Yehowa kae sɛ: “Ɔbɛba.” 12 Dawid bisae sɛ: “Keila mpanyimfo de me ne me mmarima no bɛhyɛ Saul nsa anaa?” Ɛnna Yehowa buae sɛ: “Wɔde mo bɛhyɛ ne nsa.” 13 Ntɛm ara na Dawid ne ne mmarima bɛyɛ 600+ no sɔree, na wofii Keila nantew kɔɔ baabiara a wobenya. Bere a nkurɔfo kɔbɔɔ Saul amanneɛ sɛ Dawid aguan afi Keila kɔ no, wannya ankɔ hɔ ankɔhwehwɛ no bio. 14 Dawid kɔtenaa sare so mmeae a ɛhɔ kɔ yɛ den; ɔtenaa Sif+ sare so mmepɔw mu. Saul hwehwɛɛ no saa ara,+ nanso Yehowa amma wannya no. 15 Bere a Dawid wɔ Sif sare so wɔ Hores no, na onim sɛ* Saul aba hɔ rebɛhwehwɛ no* akum no. 16 Ɛnna Saul ba Yonatan kɔɔ Dawid nkyɛn wɔ Hores kɔhyɛɛ no* den wɔ Yehowa din mu.+ 17 Ɔka kyerɛɛ no sɛ: “Nsuro, efisɛ me papa Saul nsa renka wo, na wo na wubedi Israel so hene,+ na mɛyɛ w’abadiakyiri; me papa Saul mpo nim saa.”+ 18 Ɛnna wɔn baanu no yɛɛ apam+ wɔ Yehowa anim, na Dawid tenaa Hores, Yonatan de, ɔkɔɔ ne fi. 19 Akyiri yi, Sif mmarima kɔɔ Saul nkyɛn wɔ Gibea+ kɔkae sɛ: “Ɛnyɛ yɛn nkyɛn ha yi ara na Dawid abehintaw+ wɔ beae a ɛhɔ kɔ yɛ den wɔ Hores,+ Hakila bepɔw+ no so wɔ Yesimon*+ anaafo fam?* 20 O ɔhene, bere biara a wopɛ* sɛ woba ha no, bra, na yɛn nso yɛde no bɛhyɛ ɔhene nsa.”+ 21 Ɛnna Saul kae sɛ: “Yehowa nhyira mo, efisɛ moahu me mmɔbɔ. 22 Mesrɛ mo, monkɔhwehwɛ baabi pɔtee a ɔwɔ ne onii a ohuu no wɔ hɔ, efisɛ mate sɛ n’ani atew paa. 23 Monkɔhwehwɛ mmeae a okohintaw no nyinaa, na mommɛka ho asɛm nkyerɛ me. Afei me ne mo bɛkɔ hɔ, na sɛ ɔwɔ asaase no so a, mekyin Yuda mpempem nyinaa mu ahwehwɛ no.” 24 Enti wofii hɔ dii Saul kan kɔɔ Sif.+ Saa bere no, na Dawid ne ne mmarima no wɔ Maon+ sare so wɔ Araba+ a ɛwɔ Yesimon anaafo fam no. 25 Afei Saul ne ne mmarima no bɛhwehwɛɛ no.+ Bere a wɔka kyerɛɛ Dawid no, ɛhɔ ara na osian kɔhyɛɛ ɔbotan+ mu wɔ Maon sare so, na ɔtenaa hɔ. Saul tee no, otiw Dawid wɔ Maon sare no so. 26 Eduu baabi no, na Saul wɔ bepɔw no fã ha, ɛnna Dawid ne ne mmarima no nso wɔ bepɔw no fã noho. Ná Dawid reguan+ Saul, nanso na Saul ne ne mmarima no rebɛn Dawid ne ne mmarima no, na na wɔrepɛ wɔn akyere wɔn.+ 27 Nanso obi baa Saul nkyɛn bɛka kyerɛɛ no sɛ: “Yɛ ntɛm bra, na Filistifo abɛtow ahyɛ asaase no so!” 28 Ɛnna Saul gyaee Dawid akyi di,+ na ɔne Filistifo no kɔkoe. Ɛno nti na wɔtoo hɔ din Ntetewmu Botan no. 29 Ɛnna Dawid guan fii hɔ, na ɔkɔtenaa mmeae a ɛhɔ kɔ yɛ den wɔ En-Gedi.+\n^ Nt., “atɔn no ahyɛ me nsa.”\n^ Ebetumi nso akyerɛ, “osuro, efisɛ na.”\n^ Nt., “ne nsam.”


Yehowa kum Lewiatan (1)\nWɔde Israel toto bobefuw ho wɔ dwom mu (2-13)\n27 Saa da no, Yehowa de ne sekan kɛse denneennen a edi awu no+Bɛba Lewiatan* so, ɔwɔ a ne ho yɛ hare no.Ɔde bɛba Lewiatan so, ɔwɔ a okyinkyim ne ho no,Na obekum aboa kɛse a ɔwɔ po mu no. 2 Ɛda no, monto dwom mma no* sɛ: “Bobefuw* a emu nsã* puw ahuru!+ 3 Me, Yehowa, me na mehwɛ no.+ Migugu no so nsu bere nyinaa.+ Mehwɛ no awia ne anadwo,Na obi anyɛ no bɔne.+ 4 Abufuw biara nni me mu.+ Hena na ɔde nsɔe ne nwura bɛba m’anim wɔ ɔko mu? Metiatia so na mede ogya ato ne nyinaa mu. 5 Gye sɛ oso m’abannennen mu denneennen. Ma ɔne me mmɛka asomdwoesɛm;Asomdwoesɛm na ɔne me mmɛka.” 6 Nna bi bɛba a Yakob begye ntini,Israel bɛfefɛw agu nhwiren,+Na wɔde nnɔbae bɛhyɛ asaase no so ma.+ 7 Ɛsɛ sɛ wɔhwe no sɛnea ne hwefo hwee no no anaa? Ɛsɛ sɛ wokum no sɛnea wokum ne nkurɔfo no anaa? 8 Sɛ worepam no akɔ a, wobɛteɛm ne no adi asi. Obehuw mframa dennen apia no akɔ, ɛda a apuei mframa bɛbɔ no.+ 9 Enti saa kwan yi na wɔnam so bɛpata Yakob bɔne,+Na sɛ woyi ne bɔne kɔ a, aba a ebefi mu aba nyinaa ni: Ɔbɛma afɔremuka abo no nyinaaAyɛ sɛ akado a wɔayam,Na wɔrennyaw abosonnua* anaa ade biara a wɔde hyew aduhuam.+ 10 Efisɛ kurow dennen no bɛda mpan;Wɔbɛma mmoa adidibea ada hɔ kwa, na wɔagyaw ato hɔ sɛ sare.+ Ɛhɔ na nantwi ba bedidi na wabutuwAwe ne mmãã.+ 11 Sɛ ne nnubaa no wo a,Mmea bɛba abebubuAkɔsɔ gya. Efisɛ ɔman yi nni ntease.+ Ɛno nti wɔn Yɛfo no yam renhyehye no mma wɔn,Na wɔn Nwemfo no renhu wɔn mmɔbɔ.+ 12 Saa da no, Yehowa bɛporow aba no afi Asubɔnten no* ano akosi Egypt Subon+ ano. Na mo Israelfo nso, wɔbɛtase mo mmaako mmaako.+ 13 Ɛda no, wɔbɛbɔ abɛn kɛse bi,+ na wɔn a wɔayera wɔ Asiria asaase so+ ne wɔn a wɔabɔ wɔn apansam Egypt asaase so+ no bɛba abɛkotow Yehowa wɔ bepɔw kronkron no so wɔ Yerusalem.+\n^ Ɛbɛyɛ sɛ ɛfa Israel ho. Ɛha yi wɔka ne ho asɛm sɛ ɔbea bi a wɔde no toto bobefuw ho.


Fa wo koma nyinaa dɔ Yehowa (1-9)\n“O Israel, tie” (4)\nAwofo nkyerɛkyerɛ wɔn mma (6, 7)\nMma wo werɛ mmfi Yehowa (10-15)\nMonnsɔ Yehowa nnhwɛ (16-19)\nMonka nkyerɛ nkyirimma (20-25)\n6 “Eyi ne mmara nsɛm, ahyɛde, ne atemmusɛm a Yehowa mo Nyankopɔn aka sɛ memfa nkyerɛkyerɛ mo, na sɛ mutwa kɔ asaase a morekɔfa no so a, moadi so. 2 Ɛbɛma moasuro Yehowa mo Nyankopɔn na mo ne mo mma ne mo mmanana adi n’ahyɛde ne ne mmara a merekyerɛkyerɛ mo yi nyinaa so+ mo nkwa nna nyinaa, na moanyin akyɛ.+ 3 Enti Israel, tie na hwɛ sɛ wobɛyɛ ne nyinaa na asi wo yiye na asaase a nufusu ne ɛwo abu so wɔ so no, w’ase atrɛw wɔ so, sɛnea Yehowa w’agyanom Nyankopɔn ahyɛ wo bɔ no. 4 “O Israel, tie: Yehowa yɛn Nyankopɔn yɛ Yehowa baako.+ 5 Fa wo koma nyinaa ne wo kra* nyinaa+ ne w’ahoɔden nyinaa dɔ Yehowa wo Nyankopɔn.+ 6 Ma mmara nsɛm a mereka akyerɛ wo nnɛ yi nna wo koma so, 7 na fa dua wo mma komam,*+ na ka ho asɛm bere a wote wo fi, bere a wonam kwan so, bere a woda hɔ, ne bere a woasɔre.+ 8 Fa kyekyere wo nsa na akae wo, na fa yɛ ade* a wode bɔ wo moma so.*+ 9 Kyerɛw gu wo fi apongua ne w’aponkɛse* ho. 10 “Afei sɛ Yehowa wo Nyankopɔn de wo du asaase a ɔkaa ntam kyerɛɛ w’agyanom Abraham, Isak, ne Yakob sɛ ɔde bɛma wo no so,+ na ɔma wo nkurow akɛse fɛfɛ a ɛnyɛ wo na wokyekyee,+ 11 afi a nneɛma pa ahorow nyinaa bi ayɛ mu ma a ɛnyɛ wo na woyɛɛ ho adwuma, mmura a ɛnyɛ wo na wutui, ne bobefuw* ne ngo nnua a ɛnyɛ wo na wuduae, na sɛ wudidi mee a,+ 12 hwɛ yiye na wo werɛ amfi Yehowa+ a oyii wo fii nkoafi wɔ Egypt asaase so bae no. 13 Yehowa wo Nyankopɔn na ɛsɛ sɛ wusuro no,+ na ɔno na ɛsɛ sɛ wosom no,+ na ne din na fa ka ntam.+ 14 Ɛnsɛ sɛ mukodi anyame foforo akyi; munnkodi aman a atwa mo ho ahyia no anyame no biara akyi,+ 15 efisɛ Yehowa mo Nyankopɔn a ɔwɔ mo mfinimfini no yɛ Onyankopɔn a ɔmpɛ sɛ wɔsom obiara ka ne ho.+ Anyɛ saa a, Yehowa mo Nyankopɔn bo befuw mo denneennen+ na watɔre mo ase afi asaase so.+ 16 “Monnsɔ Yehowa mo Nyankopɔn nnhwɛ+ sɛnea mosɔɔ no hwɛe wɔ Masa no.+ 17 Yehowa mo Nyankopɔn mmara ne ne nkaesɛm ne n’ahyɛde a ɔde ama mo no, monhwɛ nni ne nyinaa so. 18 Monyɛ nea ɛteɛ ne nea eye wɔ Yehowa ani so, na asi mo yiye, na moatumi akɔfa asaase pa a Yehowa kaa ntam sɛ ɔde bɛma mo agyanom no.+ 19 Na mobɛpam mo atamfo nyinaa afi mo anim sɛnea Yehowa ahyɛ bɔ no.+ 20 “Daakye sɛ mo mma bisa mo sɛ, ‘Na nkaesɛm, ahyɛde, ne atemmusɛm a Yehowa yɛn Nyankopɔn de maa mo yi nso kyerɛ dɛn?’ a, 21 monka nkyerɛ wɔn sɛ, ‘Ná yɛyɛ Farao nkoa wɔ Egypt, ɛnna Yehowa de nsa a ɛyɛ den beyii yɛn fii Egypt. 22 Enti Yehowa de nsɛnkyerɛnne ne anwonwade akɛse a ɛyɛ hu baa Egyptfo ne Farao ne ne fifo nyinaa so wɔ yɛn anim.+ 23 Na oyii yɛn fii hɔ baa ha sɛ ɔde asaase a ɔkaa ho ntam kyerɛɛ yɛn agyanom no rebɛma yɛn.+ 24 Ɛnna Yehowa de mmara yi nyinaa maa yɛn sɛ yenni so na yensuro Yehowa yɛn Nyankopɔn na asi yɛn yiye daa+ na yɛatena nkwa mu+ sɛnea ɛte nnɛ yi. 25 Sɛ yɛhwɛ di mmara nsɛm yi nyinaa so de yɛ osetie ma Yehowa yɛn Nyankopɔn sɛnea waka akyerɛ yɛn no+ a, ɛbɛma yɛayɛ atreneefo.’\n^ Anaa “na tĩ mu kyerɛ wo mma; na si so dua kyerɛ wo mma.”\n^ Nt., “w’aniwa ntam.”\n^ Anaa “wo kurow apon.”


Bachelors / Benefits Available / Field Travel Required / Masters / No Travel / Doctorate / Sales / Permanent / Employer / Experienced / Entry Level Pennsylvania Jobs - Virtual Vocations\nBachelors / Benefits Available / Field Travel Required / Masters / No Travel / Doctorate / Sales / Permanent / Employer / Experienced / Entry Level Pennsylvania Jobs\nRemote Chronic Care Field Sales Representative - Multiple Locations\nNorth Wales, Pennsylvania, United States of America. Binghamton, New York, United States of America. Bronx, New York, United States of America. Brooklyn, New York, United States of America. Buffalo, New York, United States of America. Elmira, New York, United States of America.


Забур 74 CARS - Nnwom 74 ASCB\n1Ao Onyankopɔn, adɛn enti na woapo yɛn koraa yi?\nAdɛn enti na wʼabofuo hye wʼadidibea nnwan?\n2Kae nkurɔfoɔ a wotɔɔ wɔn teteete no,\nabusua a ɛyɛ wʼagyapadeɛ a wogyee wɔn no,\nBepɔ Sion, baabi a woteɛ hɔ.\n3Dane wo ho kyerɛ mmubuiɛ a ɛda so wɔ hɔ yi so,\nsaa ɔsɛeɛ a ɔtamfoɔ no de abrɛ wo kronkronbea no.\n4Wʼatamfoɔ bobɔɔ mu wɔ baabi a wohyiaa yɛn no;\nwɔasisi wɔn mfrankaa sɛ agyiraeɛhyɛdeɛ wɔ hɔ.\n5Wɔyɛɛ wɔn sɛ nnipa a wɔrehwim mmonnua\nde abubu nnua a ayɛ nkyɛkyerɛ.\n6Wɔde wɔn mmonnua ne nname\nbubuu nnua a wɔasene adi ho adwinneɛ no.\n7Wɔhyee wo kronkronbea no dwerɛbee;\nwɔguu baabi a wo Din teɛ no ho fi.\n8Wɔkaa wɔ wɔn akoma mu sɛ, “Yɛbɛtiatia wɔn so ayɛ wɔn pasaa!”\nWɔhyee baabiara a wɔsom Onyankopɔn wɔ asase no so.\n9Yɛnhunu wo nsɛnkyerɛnneɛ a ɛyɛ nwanwa biara bio;\nadiyifoɔ no nyinaa asa,\nna yɛn mu biara nnim nna dodoɔ a ɛbɛdie.\n10Ao Onyankopɔn, wʼatamfoɔ bɛsere wo akɔsi da bɛn?\nWɔn a wɔkyiri woɔ no bɛgu wo din ho fi daa anaa?\n11Adɛn enti na woatwe wo nsa, wo nsa nifa no?\nYi firi wʼatadeɛ mmobɔeɛ no mu na sɛe wɔn.\n12Nanso, Ao Onyankopɔn, woyɛ me ɔhene firi tete;\nwode nkwagyeɛ ba asase so.\n13Ɛyɛ wo na wode wo tumi paee ɛpo mu no;\nwopɛkyɛɛ nsuo mu ɔtweaseɛ no ti.\n14Wopɛkyɛɛ Lewiatan no ti\nna wode no maa ɛserɛ so abɔdeɛ sɛ wɔn aduane.\n15Wo na womaa nsuwa ne nsutire tueeɛ;\nna womaa nsubɔntene a ɛtene weweeɛ.\n16Adekyeeɛ wɔ wo na adesaeɛ nso yɛ wo dea;\nwode owia ne ɔsrane sisii hɔ.\n17Ɛyɛ wo na wototoo asase so ahyeɛ nyinaa;\nwobɔɔ ahuhuro ne awɔ mmerɛ.\n18Ao Awurade, kae sɛdeɛ ɔtamfoɔ no sere woɔ,\nsɛdeɛ nkwaseafoɔ agu wo din ho fi.\n19Mfa wʼaborɔnoma nkwa mma nkekaboa;\nmma wo werɛ mfiri wo nkurɔfoɔ a wɔrehunu amane no nkwa afebɔɔ.\n20Ma wʼapam no ho nhia wo,\nɛfiri sɛ akakabensɛm ahyɛ asase no so sum ma.\n21Mma wɔn a wɔahyɛ wɔn soɔ no anim nngu ase;\nma ahiafoɔ ne mmɔborɔfoɔ nkamfo wo din.\n22Ao Onyankopɔn, ma wo ho so na ka wo ara wʼasɛm;\nkae sɛdeɛ nkwaseafoɔ sere wo da mu nyinaa.\n23Mmu wʼani ngu wɔn a wɔsɔre tia wo no nteateam so,\nwʼatamfoɔ gyegyeegye a ɛkɔ soro daa no.\nASCB : Nnwom 74